
Naša stara kuća! 

Kako mi je samo zaigralo srce pri pomisli na nju! U njoj sam 
proveo najsretniji dio svoga djetinjstva. Moja duša, opojena jar¬ 
kom svjetlošću sunčanom, raskošnim bojama livada i voćnjaka, pa 
i svježim mirisima stvari oko sebe, nije tada vidjela bijedu i si¬ 
romaštvo, koje nas je okruživalo. Čitave dane provodio sam u igri 
sa svojim sestrama i djecom iz susjedstva trčeći po cesti, ograda¬ 
ma i njivama, preskakujući grabe i nasipe, penjući se na plotove 
ili stabla, verući se po šikarju. Pri tom sam dakako zaboravljao 
na rane, ogrebotine i umor u koljenima, pa i sam glad, koga mno¬ 
gi učeni ljudi drže pokretačem svega ljudskog djelovanja, nije na 
naš dječji život imao gotovo nikakav utjecaj. Kad je nastao su¬ 
mrak, često bismo zaspali bež večere rušeći se kao snoplje gdje 
koji: ispod peći, pred kućnim pragom ili na kolima nasred dvori¬ 
šta. Evo što se jednom dogodilo mojoj najmlađoj sestri Jagici. 

Bio je vruć lipanjski dan. Dok smo se mi djeca razbježali ko¬ 
jekuda: po voćnjaku, po ogradi ili u susjedstvu, roditelji su sa su¬ 
sjedom Katom na nedalekoj livadi sušili sijeno. Spremala se olu¬ 
ja, pa su nastojali da do mraka sve uplaste. Kad su došli kući, bi¬ 
la je već gotovo noć. Prije nego su mogli sve nas dozvati, podigao 
se nenadani vjetar, koji je uzvitlao silnu prašinu po cesti, počeo 
raznositi Slamu razbacanu po dvorištu i lomiti rodne grane u voć¬ 
njaku. Nebo su presijecale munje, a u daljini tutnjili gromovi. U 
nas djecu ušao je strah, i mi smo se odmah poput pilića sakupili 
na kućnome pragu. Bili smo svi na okupu moleći majku, da brzo 
otključa vrata i pusti nas unutra —• samo sestre Jagice ni od kud. 
Stadosmo je dozivati na dvorištu, iza štaglja i preko plota u su¬ 
sjedstvu. Uzalud sva vika i pretraživanje: Jagice nema pa nema. 

Videći, da se ni od kud ne javlja, majka nas je potjerala u ku¬ 
ću, zapalila svijetlo i stala nas strogo ispitivati, gdje smo ostavili 
svoju najmlađu sestru. 

Poslije objeda bila je s nama na livadi kod roditelja. Toga 
smo se svi dobro sjećali. Znali smo također, da je bježala za na¬ 
ma, kad smo se predveče vraćali kući ne mogući čekati, da rodi¬ 
telji svrše svoj posao. Majka ju je dozivala, da se vrati natrag, ali 
ona nije htjela ostati sama s roditeljima. Nitko se od nas nije mo¬ 
gao sjetiti, da li je došla za nama kući. Najstarija sestra Dorica 
pošla je baciti kravama djeteline, a ja, Magica i Jelkica otrčasmo 
u susjedstvo, gdje su nas željno iščekivali moj prijatelj Sepo i nje¬ 
gova. sestra Lucija. 

Što se dakle dogodilo s Jagicom? Sigurno je ostala negdje ha 
poljskom putu, ondje se zaigrala i zaspala. Kući nikako nije mogia 
doći, jer bi je vidjela bar najstarija sestra, koja se neko vrijeme 
zabavila oko marve. 

Dok smo mi tako raspravljali, u sobu je stupio otac, koji se 
do sada zadržao u štali hraneći marvu. Svi smo ga se silno upla¬ 
šili, jer smo osjećali svoju krivicu, što nismo pričekali Jagicu i po¬ 
veli je sa sobom kući. Kao pilići oko kvočke šćućurili smo se oko 
majke, očekujući njezinu zaštitu. 

Otac je čuo naše dozivanje, ali nije na nj polagao nikakvu 
važnost držeći, da je sestra negdje u susjedstvu. Videći nas ovako 
u klupku oko matere vrlo se začudio. 

— Šta vam je? Šta je još niste našli? — počeo nas strogo 
ispitivati. 

Jelkica je briznula u plač. 

— Uzmi u štali lampaš, prekinula ga odlučno majka. Idemo 
je potražiti. Valjda je zaspala negdje pokraj puta. A vi, djeco, o- 
stanite u kući, dok se ne vratimo. 

Pođoše je tražiti. Nama je svima odlanulo, ali samo kratko 
\rijeme. Vjetar je postajao sve jači i počeo na mahove udarati 
granama oraha o .stražnji zabat kuće. Ovo muklo udaranje ispu¬ 
nilo je nas djecu još većom stravom. Svaki čas zasjali bi se pro¬ 
zori kao vrata užarene peći. Grmljavina je dolazila sve bliže, a 
roditelji se još uvijek nisu vraćali. Nešto .tamno i neodređeno po¬ 
čelo se kovitlati u našim mladim dušama: i strah od oluje, i svijest 
o krivnji, što smo svoju nejaku sestricu ostavili samu u polju, i 
neizvjesnost iščekivanja. Gušeći se u plaču i suzama počeli smo 
se ispričavati i svaljivati krivnju jedno na drugo. Najstarija sestra 
Dorica nije dakako bila ništa kriva. Ona se žurila kući, da nahra¬ 
ni marvu, a mi ostali morali smo se pobrinuti za Jagicu. Trebali 

smo je bar uhvatiti za ruku i povesti kući, ako je već nitko nije 
htio nositi... 

— Ti si kriv, podigla je prema meni Magica pesnicu punu 
prijetnje. Ti si bio zadnji. 

Stisnuo sam se ispod peći tih i nepomičan. Nisam ni poku¬ 
šao braniti se. Da, ja sam bio zadnji. Trebao sam uzeti Jagicu za 
ruku i povesti je kući, a ne kao bez glave bježati za sestrama. Ali 
još nešto drugo zaokupilo je upravo sada moje zaplašene misli. 

Dogodilo se to pred nekoliko dana. Sestre su sjedile u grabi 
pred kućom igrajući se sa susjedovom Lucijom. Razastrle su na 
starom rupcu tucet beba, oblačile ih i šivale im opravice. Ja sam 
se besposlen dosađivao, jer moga prijatelja Sepe nije bilo kod ku¬ 
će. Potajno sam zaviđao sestrama, što se tako lijepo igraju. Od do¬ 
sade stao sam po drumu bacati kamenje. Sestre su me upozorile, 
da to ne činim. 

—• Ne znaš se lijepo igrati, korila me Magica. Ponašaš se kao 
divljak. 

To me je silno razljutilo. Počeo sam bacati kamenje u blizinu 
sestara. 

— Francek, prestani, opominjala me sestra. Udarit ćeš koju 
od nas u glavu. 

— Baš hoću! — odgovorio sam prkosno. 

Podigao sam kamen i — ne znam, kako se to dogodilo. Niša- 
nio sam u bebe, a pogodio Jagicu u glavu. Jagica je vrisnula. Su¬ 
ze joj potekoše niz obraze. Dok su se ostale sestre sakupile oko nje, 
da je umire, ja sam stajao mrk i nepomičan hineći ravnodušnost. 
Bilo mi je žao Jagice, ali to nisam htio pokazati. Gotovo s prezi¬ 
rom slušao sam psovke i prijetnje sestara, koje su se zgražale nad 
mojim činom. 

— Jao, krv! — kriknula je odjednom Lucija. 

Sestre se zgranuše. Krpama, što su im bile pri ruci, pokušale 
su zaustaviti krv, koja je brizgom tekla iz Jagičina tjemena. Sve 
njihovo nastojanje bilo je uzaludno. Napokon je Magica uzela Ja-, 
gicu u naručaj i ponijela je u dvorište, a Dorica izvukla vode iz 
zdenca. Dugo su prale Jagičinu glavu i mučile se oko nje, dok je 
krv prestala teći. 

Na mene se više nitko nije obazirao. 

— Da je samo jače dohvatio, bila bi na mjestu mrtva, govo¬ 
rila je Magica o meni kao o nekom desetom. 

Nisu me tužile roditeljima. Po svoj prilici su se i same bo¬ 
jale, jer su nam roditelji zabranili igru na drumu. Tako je ova 




nezgoda bila brzo zaboravljena. Ali sada. uz fijuk vjetra, bljesak 
munja i treskanje gromova počela se u meni buditi savjest. Kao 
da sam još uvijek gledao Jagičine svijetle kovrčice oblivene mla¬ 
zovima krvi. Jadna moja sestrica! Mogla je umrijeti mojom kri¬ 
vnjom, a ja za njom ne bih ni proplakao. Neka crna slutnja počela 
je obavijati moje misli i neopazice, bez plača, počele su mi niz o- 
braze ćurkom teći suze. 

Za to vrijeme roditelji su pretražili čitav put do livade, obi¬ 
šli livadu i na njoj sve plastove redom bojeći se, da se Jagica mo¬ 
žda nije vratila u livadu i ondje zaspala. Sve pretraživanje bilo 
je uzalud. Neobavljena posla, vratiše se kući u nadi, da je možda 
ipak kod kuće. Iznova pregledaše dvorište, voćnjak i ogradu. Uza¬ 
lud! U našoj kući kao da se sve preokrenulo. Oluja se posvema 
stišala, ali su zato u štali mučale nenapojene krave i volovi, a ne- 
nahranjene svinje navaljivale na vrata, kao da će kotac srušiti. 
Počeše se skupljati susjede i susjedi... 

— Da nije možda pala u zdenac? — doviknula je još s pra¬ 
ga susjeda Milka dotrčavši sva usplahirena. 

Nitko u to nije vjerovao. Roditelji su nam doduše strogo za¬ 
branili, da se ne nag'injemo na zdenac, jer bismo mogli pasti unu¬ 
tra. Ali Jagica? Ni u kojem slučaju ne bi se mogla popeti na si- 
jek, već da ju je tko bacio unutra. 

Osjećajući na sebi gotovo neprijateljske poglede prisutnih su¬ 
sjeda, otac je s nekom čudnom odlučnošću dohvatio lampaš i po¬ 
šao prema zdencu. Čitava kuća potresla se od plača i jauka sesta¬ 
ra, kao da iz nje iznose mrtvaca. 

Nisam mogao izdržati u sobi. Izašao sam na dvorište i šću- 
ćurio se pokraj oraha promatrajući, što se događa kod zdenca. Vi¬ 
dio sam tek poluosvijetljene glave roditelja i susjeda, te čuo ne¬ 
ke njihove primjedbe, koje ispočetka nisam razumio. 

— Trebalo bi pustiti lampaš u zdenac. Tako će se mnogo bo¬ 
lje vidjeti... 

Ove riječi susjede Milke, kolikogod su bile ravnodušno izgo¬ 
vorene, činile su se u ovom trenutku kao zapovijed. 

— Šta se uopće treba Vidjeti? — prekinuo je s negodovanjem 
susjed Luka. Ako je pala u zdenac, što ne daj, Bože, mi joj ne mo¬ 
žemo ništa pomoći. Ali ja u to ne vjerujem. Sigurno se stisnula u 
kakvom zakutku i spava .. . 

Otac je ipak privezao lampaš ispod čabra, te ga lagano i o- 


prezno spuštao u zdenac. Majka, koja je dosada stajala kod zden¬ 
ca ukočena i nijema, nije se mogla više suzdržati od plača. 

— Jadno moje dijete! Zato sam te hranila i mučila se za 
tebe ... 

Teško je opisati, što sam doživljavao u taj čas. Trnci su mi 
prolazili čitavim tijelom. Glava mi je gorjela. Da, ja sam svemu 
tome kriv. Više me nitko nije trebao uvjeravati o mojoj krivnji. 
Nisam plakao. Samo je neka nevidljiva mora stezala i gušila mo¬ 
je srce. 

Lampaš je već bio sasvim iznad vode. Otac je uhvatio rukom 
uže i stao ga oprezno vrtjeti unaokolo. Možda ipak. .. Naš je zđe- 
, nac bio zazidan samo jedan ili dva metra iznad vode, tako da je 
gornji rub zida bio slobodan. Jednom se na njemu zadržao su¬ 
sjedov sivi mačak, koji je nekako pao u zdenac. Spustili smo mu 
u zdenac čabar, da skoči u njega, ali mačak to nije razumio. Su¬ 
tradan smo ga izvukli mrtva iz vode .. . Možda je dobri anđeo, 
kome se svaki dan molimo, zadržao sestricu na ovome zidu i spa- 
sao je od očite smrti... 

— Nigdje ništa ... Velim vam, dok se mi tu pregovaramo i 
mučimo, ona negdje slatko spava. 

Susjed Luka bio je zbilja najrazboritiji od svih. Šta bi drugo 
moglo učiniti dijete od četiri godine nego se zavući u kakav kut 
i zaspati snom pravednika? ... 

Kad su se susjedi razišli, majka je pošla hraniti svinje, a 
otac pustio krave na vodu. Ja sam morao stajati kod zdenca i svi¬ 
jetliti lampašem. Krave nisu htjele piti toplu vodu od podne, a ka¬ 
ko im je godio hladan zrak, nije im se dalo u štalu. 

— Što to tamo Šarava njuška? — viknuo je na mene otac. Po- 
tjeraj je u štalu. 

Posvijetlio sam malo bolje i prišao bliže. Ispod stare kruške 
bila su naša dječja kolica, kako smo ih ondje u igri ostavili. Nešto 
se u njima pomaknulo . . . 

Nisam vjerovao svojim očima: u kolima je ležala Jagica, dok 
je Šarava njuškala i lizala njezinu opravicu. 

— Tata! — viknuo sam radosno. Hodi pogledaj! Jagica spava 
u kolicima . . . 

Začas smo bili svi oko nje. Stadosmo je dozivati, drmati, bu¬ 
diti. Majka se bacila na koljena, milovala je njezine svijetle vlasi 
i ljubila je gušeći se u suzama. 

Jagica se samo okrenula na drugu stranu i spavala dalje. 

Halo. ftapni(lLj& upio. 

Naša je kuća bila malena i neugledna kolibica od pletera, 
blatom omazana i slamom pokrivena. Možda i nije bila tako stara,- 
ali slabo i loše sagrađena potresla bi se od svakoga jačeg udarca 
vjetra. Naročito se sjeverni zid već prilično nagnuo, jer mu je pod- 
sjek istrunuo, pa smo ga morali poduprijeti, da se ne sruši. Pro¬ 
zori su bili sitni i truli, a krov je na više mjesta prokapljivao. 

Pokraj kuće dizao se novi drveni štagalj sa štalom i kocima. 
Bio je crijepom pokriven i neobično velik, pravo čudovište u selu, 
u kome je većina kuća bila bez štaglja. 

Ispred kuće bilo je veliko dvorište sa zdencom, a iza nje pro¬ 
stran voćnjak. Na ogradi iza štaglja bilo je također nekoliko vo¬ 
ćaka. Svuda unaokolo, čak i do druma, prostirala se visoka gra¬ 
bova živica, isprepletena slakom, kupinama i hmeljem. Čitav taj 
prostor bio je pun zakutaka, u kojima smo se mogli nesmetano i 
lijepo igrati. A tek polja i livade ispod ograde i nedaleka bukova 
šuma! Sve je to bilo puno jama, šikara i živica, gdje smo se mo¬ 
gli do mile volje nabježati, naverati i napenjati. 

Jednoga dana započela je igra ovako. — Bilo je još jutro. 
Dorica i Magica bile su na paši s kravama. Jelkica je sjedila na 
drvljaniku sa susjedovom Lucijom. Oblačile su bebe i slagale ih u 
škatulje od cikorije. Svatko je imao svoj posao, samo ja sam okolo 
švrljao besposlen. Malo prije privezao sam mački za rep nekakav 
stari limeni lončić. Djevojčice su mi se rugale, a majka me ispso- 
vala. Pokorio sam se. Uzeo sam lončić i počeo iz kopanja nositi 
vodu. Htio sam iz blata sagraditi kuću. Nakon nekog vremena 
oduzela mi je majka lončić, jer sam kravama zamutio vodu. Šta 
ću dakle? . . . 

Na sreću, dolazi moj prijatelj Sepo. Provukao se kroz prelo 
negdje u živici. U ruci mu je nož i rezucka neku šibu. I ja bih htio 
imati takvu . . . 

— Idemo po šibe! 

— Idemo! 

Sva je neprilika u tome, što ja nemam noža. Još prekjuče o- 
duzela mi je mama šklocu, jer sam sa susjedovim Tončekom bez 
njezina znanja otišao po šibe na nasip pokraj druma. Poderao sam 
sasvim nove hlače, gotovo se potukao s Čifutovim Dušanom, i što 
ja znam sve. Nema druge, moram je moliti. 

— Mama, ja bih šklocu . . . 

— A šta će ti opet? 

— Idemo po šibe. 

— Imaš ih dosta na drvljaniku. 

Majka odgovara naoko ljutito, ali ipak vadi šklocu iz orma¬ 
rića. Već sam joj se popeo navrh glave, a i ne boji se za mene, 
jer sam sa Sepom. 

— Samo ne idi te daleko! — opominje nas. 

Pobjeda je bila izvojštena lakše nego sam očekivao. Bez o- 
klijevanja pođosmo na ogradu. Ali jedva smo zakrenuli od naše 
trešnje, već nas je u grabi čekao Martinov Štefek s Tončekom. 
Pošli su za nama. Htjeli smo ih se otresti, ali nismo mogli. Ton- 
čeka bismo još uzeli sa sobom, jer je bio dobro dijete, ali Štefeka 
nikako nismo smjeli. Uvijek je započinjao svađu i koješta ružno 
pripovijedao. Zato su nam roditelji zabranili da se s njime dru¬ 
žimo. 

Morali smo promijeniti plan. Uputismo se u našu livadu ispod 
šume, a Martinova djeca, videći, da ih ne želimo u društvu, skre¬ 
nula su u šumu. 

Kako je divno skakati po livadama i verati se po živicama! 
Na svakom koraku susrećeš se s nečim novim i nepoznatim. Ovdje 
se zacrveni mnoštvo lijepoga cvijeća. Iz njega zaleprša veliki ša¬ 
reni leptir. Tamo u trnju zašušti gušter ili zmija. Iz šikara izlije¬ 
ću preplašene ptice. Katkada znade se trgnuti u jarku pravi prav- 
cati zec. Prije nego se preneš od iznenađenja,' već je u šumi ili u 
nedalekim kukuruzima. 

Ovajput -imali smo sreću. Našli smo nekoliko poput svijeće 
ravnih lješčića i svibića. Osim toga otkrili smo na nasipu pokraj šu¬ 
me gnijezdo s mladim kosovićima. Sirote male ptičice! Nisu još 
ni progledale, samo su otvarale sitne kljuniće, dok je stari kos ne¬ 
prestano oblijetao oko gnijezda vičući srdito. Odlučismo, da ne će¬ 
mo nikome ništa reći, dok kosovići ne odrastu. 

Već smo se vraćali kući, kad iz šume dotrčaše Štefek i Ton- 
ček. Štefek je držao u procijepu živu riđovku. Nismo im se usu¬ 
dili sasvim približiti, jer smo se bojali, da nam Štefek ne učini 
kakvu psinu. Štefek nas je zbilja počeo plašiti, ali nije dirao u nas. 
Hvastao se, da će pustiti zmiju i uhvatiti je golim rukama. Nas 
nije nimalo zanimala ova igra. Miliji su nam bili naši kosovići, ali 
o tome nismo htjeli govoriti, pa smo se pokupili i pošli kući... 

— Šta će vam tolike šibe? Samo štetu pravite! — stale su nas 
prekoravati sestre. 

•—■ Vidjet ćete, odgovorili smo tajanstveno. 

Zapravo, nismo se još točno dogovorili, šta ćemo sa šibama. 

— Mogli biste nam napraviti vrtić i kućicu za bebe, predla¬ 
gala je Mandica. 

— Kakvu kućicu? Gdje? 

— Pred kućom ... Iza zdenca . . . Pod jabukom . . . 

Sestre bi se i dalje prepirale, no mi smo već pobrali šibe i 
pošli prema zdencu. Nedaleko od zdenca bila je hrpa zemlje, pri¬ 
pravljena za novu kotlenku. Odmah počesmo raditi. Sepo je ravnao 
zemlju, a ja sam rezao stupčiće i pleter. Pridružila nam se i Ma- 
gica, te stala zabadati stupčiće u zemlju određujući, kako će velik 
biti vrtić i gdje će stajati kućica. 

Posao je brzo napredovao. Vrtić je već bio ograđen, razdije¬ 
ljen na gredice, a u jednom kutu stajala je zelena kućica. Trebalo 
bi je doduše lijepo opleterati i pokriti slamom, ali za to nismo 
imali vremena. I ostale sestre dođoše da vide našu majstoriju. 

— Kakav je to vrtić bez cvijeća, prigovorila je Lucija. Haj¬ 
demo, Jelkice! 

Prije nego smo im mogli išta odgovoriti, otrčale su Lucija i 
Jelkica, da naberu cvijeća. Ni mi nismo htjeli ostati kod kuće, pa 
pojurismo za njima. I mala Jagica, onako niska i debeljkasta, ko¬ 
trljala se za nama u svojoj šarenoj opravici. U livade doduše ni¬ 
smo smjeli, jer je trava bila već velika, ali je zato u šikari i po 
močvarama uz potočić bilo cvijeća više nego što smo trebali. 

Za čas se vratismo noseći u naručajima cvijeće. Još nismo 
pravo ni uredili vrtić i smjestili bebe u kućicu, kad nas je majka 
pozvala na objed. 

— Je li već zbilja podne? — pitali smo u čudu jedno drugo. 
Tako nam je brzo prošlo vrijeme. 

Poslije podne stao sam se sa Sepom potajno dogovarati, šta 
ćemo s kosovićima. Sepo je već imao šojku, koju je njegov otac 

naučio koješta pripovijedati. Stoga nije bilo teško nagovoriti ga, 
da kosoviće prepusti meni. Uostalom, ja sam prvi ugledao staroga 
kosa, kad je preplašen izletio iz gnijezda. 

Prije svega trebalo je načiniti krletku. Dovukosmo odasvud 
mnoštvo šiba, stadosmo ih guliti i rezati od njih letvice. U očevoj 
komorici istesali smo četiri stupčića i zavrtali u njima luknje. Sva 
je već građa bila pripravljena, samo nismo imali čavlića. Morao 
sam moliti majku, da mi dade dva ili tri krajcara, da kupim ma¬ 
lo čavlića. 

— Sta će ti čavlići? — upitala me majka strogo. 

Nisam smio lagati. Priznao sam majci, da smo našli kosoviće 
i da gradimo za njih krletku. 

— Sta će ti kosovići? Ne znaš ih hraniti, pa će ti brzo uginuti. 

— Zna Sepo, branio sam se. On će me naučiti, kako' treba s 
njima postupati. *' 

Konačno je ipak popustila. Kupili smo čavliće, obili letvica¬ 
ma krletku i načinili na njoj mala vratašca. Sada više nismo mo¬ 
gli tajiti pred sestrama, za koga spremamo krletku. 

Prva nas je kod posla zatekla Jelkica. 

— Šta ti to, braco, radiš? 

— Igram se, odgovorio sam u šali. 

— Šta me varaš! Misliš, da ne vidim, da je to krletka? 

Jelkicu sam volio više od ostalih sestara. Uvijek je bila pre¬ 
ma meni umiljata i dobra, pa sam joj i sada morao reći istinu. Do- 
govorismo se, da ćemo zajedno pogledati kosoviće, kad budemo 
išli u šumu po granje. 

Od toga dana nije prošlo mnogo vremena. Sakupismo svu 
stariju djecu iz susjedstva i pođosmo u šumu. Najmlađa sestra Ja¬ 
gica morala je dakako ostati kod kuće. Nije nam mogla biti ni od 
kakve koristi, a osim toga mogla se izgrepsti na trnju ili nabasati 
na zmiju. 

Još nikada nam nije bilo tako lijepo u šumi kao tada. Prije 
smo se jedva usudili'otići do lisičjih jama. Iza njih je šuma bila 
gusta i neprohodna, pa se sami nismo ufali poći dalje. Ovajput bi¬ 
le su s nama starije djevojčice Slavica i Ankica sa svojim bratom 
Vincekom, pa su nas odvele u najveću guštaru. Brzo smo nabrali 
lijepoga suhoga granja, stali ga izvlačiti na stazu i slagati u bre¬ 
mena natječući se, čije će breme biti veće. Odnekud se stvorio lu¬ 
gar i stao psovati susjedova Štefeka, što je svoje breme zavezao 
gužvom od mladoga grabića. Svi se pokunjismo i pođosmo kući. 

Kod lisičjih jama bilo je prvo odmaralište. Skinusmo teška 
bremena, da malo otpočinemo . . . 

— Baš se ja bojim lugara! — viknuo je Štefek i bacio svoje 
breme na zemlju. 

I nama drugima kao da je odlanulo. Lugar je prošao šumom 
i ne će se po svoj prilici više vračati. Treba obići i druge šume, a 
osim toga ima kod kuće težake ... 

U blizini popela se čvrsta i dugačka gužva na visok bukvić. 
Štefek je podrezao gužvu, skinuo je i načinio od nje ljuljačku. Sta¬ 
dosmo se ljuljati. Naskoro prepustismo ljuljačku djevojčicama, a 
mi dječaci stadosmo se natjecati, tko će se više popeti. Pri tom 
malo da se nije dogodila nesreća. Susjedov Vincek bubnuo je o 
zemlju, kako je dug i širok. Na sreću, samo je malo nabio kičmu. 

Dok su ga drugi mirili i tješili, ja sam se požurio s Jelkicom, 
da joj pokažem kosoviće. Ostavismo bremena kraj livade i pope¬ 
smo se na sip pokraj šume. Kosovići su bili sami. Već su se prili¬ 
čno opernatili, ali još nisu bili dosta veliki, da ih uzmemo. Sestra 
je s najvećim veseljem turala prstić u njihove smeđe kljuniće. 

— Daj mi jednoga na ruku! 

Nisam dugo razmišljao. Izvadio sam jednoga i pružio joj ga. 
Sestra ga je počela gladiti, ali on joj se svom silom otimao i gre¬ 
bao je svojim pandžicama. Odnekud se pojavio stari kos i stao vi¬ 
čući oblijetati svoje mlade. 

Stavio sam kosovića opet u gnijezdo. Ali on više nije htio 
ostati unutra. Počeo je skakati okolo po travi. Uhvatismo ga i me- 
tnusmo među ostale kosoviće. Ovi, kao da su se dogovorili, razbje- 
žaše se zajedno s njime kojekuda. Uto su nadošli i drugi drvari, te 
nam pomogoše pohvatati kosoviće. 

Stadosmo vijećati, što ćemo s njima. Nije imalo smisla osta¬ 
vljati ih, kad i onako ne će biti u gnijezdu Zamotao sam ih u se- 
strinu pregaču i ponio kući. 

— Što si to donio, sinko! — stala me koriti majka, kad sam 
joj pokazao kosoviće. Ne će ti ni tjedan dana preživjeti. 

Majka je imala pravo. Hranio sam kosoviće, kako sam naj¬ 
bolje znao, ali su slabo napredovali. Kunjali su i životarili, dok ni¬ 
su počeli jedan za drugim ugibati. Ostao mi je još samo jedan. Na¬ 
dao sam se, da će bar taj ostati na životu, ali sam se prevario. 

Jednoga dana valjda nisam dobro zatvorio krletku, kos je 
izletio na dvorište, i tamo ga je susjedov mačak zaklao i pojeo. 


4CaJco- smo- posta&L gMcntaši 


U stara vremena, kad su još vukovi oko plotova zavijali, ži¬ 
vjele su u našem selu samo tri pravoslavne zadruge: Đorđevići, 
Brkici i Čor-Markovići. Tako su se pisali na općini i kod suda, a 
kod kuće su jedni druge nazivali: Čifuti, Keljeri, Kujatni. Lijepo 
se tada živjelo! Polja, pašnjaka i šuma na pretek. Istjeraj marvu 
na pašnjak, a svinje na jesen u žir i ne brini se za zimu. Ono malo 
zemlje, što je trebalo za kruh i žgance, lako se obradilo. Kod kuće 
su žene sve oprele i satkale, a domaći krojači napravili surke i zo- 
bunce. Često se događalo, da su doveli kući momka od svinja ili od 
krava, da ga ožene. Do dvadesete godine nije ni kose ni pluga imao 
u rukama! 

Zemlje je bilo toliko, da se dvije godine puštala na ugaru, a 
tek svake treće obrađivala. Stoga se prodavala budzašto. Prva su 
se polakomila za zemljom gospoda iz grada. Pokupovala su pri- 
sojne brežuljke i uredila na njima vinograde. Kao pudare uzimali 
su većinom strane ljude, Zagorce ili Podravce, sirotinju, koja nije 
imala ništa drugo nego mnogo djece. Gdjekoji su se od njih brzo 
pomogli. Kupili su komadić zemlje i sagradili na njemu kolibicu. 
Živjelo se kojekako: od nadnice u vinogradu ili kod bogatijih ga¬ 
zda, od zanata ili posla u gradu. 

Još nešto promijenilo je mnogo prilike u selu. Država je sa¬ 
gradila novi drum. Dok je stara cesta išla kroz selo, drum je osta¬ 
vljao selo po strani. Nekako u isto vrijeme oduzela je imovina su¬ 
sjednom selu komad najboljih oranica, da na njima uredi voćni 
rasadnik. U zamjenu dala im je šikaru uz drum, zemlju na lije¬ 
pom položaju, ali lošu i neobrađenu. Kako je seljacima zemlja bila 
od ruke, prodavali su je jeftino stranim doseljenicima. 

Tako se oko druma počelo razvijati novo naselje siromašnih, 
ali vrijednih ljudi, koji su obrađivali svaki pedalj zemlje, krčili 

šikare i zasipavali jame. Nekima od njih uspjelo je da skucaju ne¬ 
koliko rali zemlje i postanu kakvi takvi gazde. Sve to bilo je trn 
u oku starosjediocima, koji su odjednom naglo osiromašili. Zadruge 
su postale pretijesne za nove naraštaje, pa se počeše drobiti, ci¬ 
jepati. Novi gazde nisu više imali suvišne zemlje, a kako se kod 
kuće nije ništa privređivalo, prodavalo se ono, što se nikako nije 
smjelo. Nekima je od njih uspjelo, da se uguraju u lugare ili žan¬ 
dare, no mnogi naskoro spadoše na prosjački štap. 

U takvim prilikama nastale su u selu dvije suprotne stranke, 
dva protivnička tabora: na jednoj strani seljanci, gazde i pravouži- 
tnici, a na drugoj drumarci, pudari i kojekakvi dotepenci, koji ni¬ 
su imali ni zavičajnog prava u općini. Dok je doseljenik obrađivao 
svaki komadić zemlje, ogradio ga plotom i živicom, dotle su staro¬ 
sjedioci imali razgrađena dvorišta, a svinje i marvu puštali neka 
idu, kuda ih je volja. Još su se uvijek- ostavljala na ugaru čitava 
polja i služila za pašnjake. Ako je slučajno u susjedstvu koji 
»dotepenac« imao obrađenu zemlju, znali bi pastiri natjerati u nju 
stoku, i tako bi za nekoliko sati . uništili čitav njegov trud. 

Teško je bilo boriti se protiv samovolje starosjedilaca. Njihov 
je bio seoski starješina, njihov općinski načelnik, pa čak i veliki 
župan u Belovaru. Zaredaše se prijave, tužbe i deputacije, ali sve 
to malo je koristilo, dok jedamput ne ustadoše svi drumarci te o- 
boružani vilama, kosama i sjekirama izmlatiše nekoliko Seljanaca. 

Moj djed po majci bio je vinculir kod bogatoga gradskog advo¬ 
kata. Svojom marljivošću prištedio je kroz dugi niz godina nešto 
novaca, pa je iza njegove smrti moja baka kupila komadić zemlje, 
koju je njezin predšasnik dobio za nekoliko ovaca. Na zemljištu je 
bila kućica, pa se baka nastanila u njoj s mojom majkom. Ostale 
su se kćeri već poudale, a najmlađi sin otišao u Ameriku. Odanle 
se kasnije vratio, kupio baki zemlju u blizini grada, sagradio kuću, 
a staro ognjište prepustio nama. 

Moj otac bio je potomak brojne zagorske obitelji. Nije htio 
ostati na gruntu, zapravo, nije ni imao na čemu. Otac ga nije htio 
dati u zanat, pa je tek u osamnaestoj godini odbjegao u grad, da 
dvori zidare. Nekoliko mjeseci nisu roditelji znali za njega. Kad 
se vratio, pristali su ipak, da se prijavi za tesarskog naučnika, a 
oni će ga hraniti i odijevati, koliko ne bi bila dosta njegova nadni¬ 
ca. Kad se oslobodio, otišao je u svijet trbuhom za kruhom. Tako 
se nakon nekoga vremena upoznao s mojom majkom gradeći kli¬ 
jet u jednom gospodskom vinogradu. 


Novo gospodarstvo počelo je vrlo siromaški. Otac je radio u 
gradu, a majka s bakom obrađivala zemlju i težačila u vinogra¬ 
dima. Godine su prolazile, djeca se umnožila, a nade u bolji život 
ni od kuda. Žita nije bilo dosta ni za kruh, a što je otac preko lje¬ 
ta zaradio, lako se preko zime potrošilo. Majka je već počela gu¬ 
biti strpljivost. Bilo nas je svega četvero, a osim mene sve same 
djevojčice. 

— Čuješ, Miško, tako to dalje ne ide, govorila je ocu. Ti uvi¬ 
jek samo nešto kljuckaš, a ne pitaš, tko će toliku djecu othraniti 
i postaviti na noge. 

— Šta nisam ovoga ljeta dosta zaradio? '— odgovorio je otac 
ljutito. 

— Ne velim ja, počela se ispričavati majka, ali bi ipak bilo 
dobro, da odeš k starima i pitaš, šta će biti s tvojim dijelom. 

— Ići ću, kad bude vrijeme, ali u to se ti ne pačaj! 

Kod toga je i ostalo. Ipak se otac po Novoj godini otpravio 
na svoju djedovinu. Vratio se nakon mjesec dana, ali je sve uredio 
mirnim putem. Bez procesa i fiškala. Braća su mu isplatila tri sto¬ 
tine forinti, a on se odrekao nasljedstva. Došao je kući dobre vo¬ 
lje. Sestrama je podijelio darove (ja sam još bio u jastuku), a no¬ 
vac dao majci, da ga spremi u ladicu. Zatim se opet zavukao u 
svoju komoricu i ondje fućkajući i pjevuckajući pravio nove sao- 
nice. 

— Koga ćeš jarca u to upreći! — korila ga majka. Misli ra¬ 
dije, šta ćemo s novcem. 

— Imamo tri stotine, ako se sve uzme, četiri stotine forinti. 
Šta ćemo za tu malenkost kupiti? . . . Pričekat ćemo, dok bude vi¬ 
še, pa ćemo kupiti kakvu kućicu u gradu. 

— Šta će ti kućica? Bolji je grunt.. . Kuću treba rediti i po¬ 
pravljati, a na gruntu uvijek nešto priraste. 

— A gdje imaš grunt za prodaju? 

Majka je morala reći čitavu istinu. Na drugoj strani druma, 
na bivšoj imovinskoj zemlji, imao je kuću i šest rali zemlje neki 
Štajerac. Došao je u selo još dosta mlad, nakupovao kojekakvih 
jaruga, šikara i pašnjaka te sagradio kućicu. Kroz dugi niz godina 
prilično je uredio zemlju, a kako nije imao djece, prištedio je i ne¬ 
što novaca. Pod starost počela ga vući želja za rodnim krajem. 
Imao je sreću, jer mu je žena dobila neko nasljedstvo. Trebao je 
samo prodati svoj grunt. Jamačno je saznao, da moji imaju nova¬ 
ca. Kako je u majku imao više povjerenja, pozvao ju jednoga da¬ 
na k sebi i ponudio joj, da kupi njegovu zemlju. 

— Nemamo mi toliko novaca, branila se majka. 

— Ne trebamo odmah sve, uvjeravao je Štajerac. Dat ćete 
nam dvije ili tri stotine, a ostalo ćete otplaćivati u banki. Ne tra¬ 
žimo kamata. Samo da podmirite glavnicu ... 

Zemlja na otplatu! Tko je to ikada čuo? Majka je bila izvan 
sebe od sreće i zadovoljstva ... 

— Samo meni možeš zahvaliti, što je do toga došlo, govorila 
je sada ocu. 

— Dobro, ženo, ali tko će toliku zemlju obrađivati? 

— Ja s djecom, tko bi drugi. . . Valjda ćeš nam uzorati, po¬ 
sijati i pokositi.... 

—- Za to se ne brini. Ali gospodarstvo vodi i upravljaj kako 
sama znaš. 

Majka nije ni slutila, kakvu je brigu sebi natovarila. U vri¬ 
jeme poljskih poslova već u tri sata ujutro bila je na polju, kopala, 
plijevila ili ogrtala do šest sati. Tada bi se vratila kući, da probudi 
nas djecu te nahrani svinje i marvu. Zatim je opet radila gotovo 
do podne, skuhala nešto za objed, pa hajde nanovo na posao sve 
do mraka. Mi djeca, jedva smo znali držati motiku u rukama, već 
smo nabijali grumenje na oranicama, okopavali i ogrtali krumpir 
i kukuruz, sušili sijeno, nabirali, vezali, vozili i mlatili žito. Svatko 
je imao svoj posao: Dorica je imala na brizi marvu, Magica svinje, 
Jelkica je išla u školu i čuvala Jagicu, a ja sam bio pastir, svinjar 
i guščar. Otac je doduše redovito obavljao glavne poslove u vri¬ 
jeme sjetve i žetve, ali katkada, naročito kasnije, kad smo već ma¬ 
lo poodrasli, ako bi mu se desila kakva zgodna prilika u gradu, 
ništa ga nije moglo zadržati kod kuće. Uzorao bi ili pokosio pa nas 
ostavio same, da sadimo ili da spremamo žetvu. 

Ni s novim susjedima nije bilo lako. Stalne prepirke za me¬ 
du, uvijek kakvo svinjče u žitu ili blašče u kukuruzima. Majka se 
već privikla na to, ali nije otac, u kome je, premda niie mnogo 
mario za zemlju, bio duboko uvriježen onaj zagorski osjećaj za 
pravo i svojinu. Zato je naskoro stradao tamo, gdje je najmanje 
očekivao. 

Sukobio se i potukao s Kujtanima već prve godine. 

Kujtani su preko jedne naše livade imali slobodan prolaz u 
svoju livadu. Kad je nastalo vrijeme kosidbe, bez ikakva pitanja 
prokosiše kroz našu livadu put, da po njemu prevezu svoje sijeno. 
Ocu se to nije svidjelo. Pošao je u livadu, da se porazgovori s nji¬ 


ma. Za veću je sigurnost uzeo sa sobom sjekiricu, tobože, da će 
kresati vrbe. 

Kad su se Kujtani vraćali kući, zaustavio ih je. 

— S kakvim pravom kosite vi moju livadu! Je li to pošteno? 
Neka mi ovdje ova trava trune, dok drugu ne pokosim ... 

Riječ po riječ, i oni se gadno posvadiše. 

— Šta će nama jedan dotepenac zapovijedati! Mi imamo ov¬ 
dje nuždan prolaz, pa radimo, šta hoćemo .. . 

— Hajde, da vidimo! 

Otac se uspravio pred njima grčevito stišćući ušicu sjekirice. 
Kujtani se uzvrpoljiše. 

— Miči mi se s puta! — riknuo je kao bik Mića Kujtanov i po¬ 
letio prema ocu sa željeznim vilama. 

Otac je bio sretnije ruke. Dohvatio je Miču ispod lijevoga oka 
i razbio mu donju čeljust. 

Videći Miču, gdje se valja u krvi, poletješe Kujtani s vilama 
i grabi jama na oca. Bili bi ga utukli, da se nije na ogradi pojavila 
majka i stala dozivati u pomoć. 

Kujtani tužiše oca radi smetanja nužnog prolaza i teške tje¬ 
lesne ozljede. Kolikogod je otac nastojao, nije se mogao obraniti. 
Mićina braća posvjedočiše, da je otac prvi na njih napao. Za oca 
je mogla svjedočiti jedino majka, ali ona je došla prekasno pa ni¬ 
je htjela prisizati za ono, što nije vidjela ni čula. 

Tek kad je otac odležao kaznu, stadoše se Kujtani ispriča¬ 
vati pred majkom. 

Šta ćemo, ponestalo im je brašna upravo pred žetvu. 

QaJzqx)i/jOA a nomj. kult 


Tko je god pogledao naš veliki štagalj, a pokraj njega sitnu 
i neuglednu kolibicu, svatko bi prigovarao: »Čemu toliki štagalj 
na tako malom gruntu? Trebao bi biti za polovicu manji.« — I 
zbilja, tako velikog štaglja nije bilo u čitavoj okolici. No dok je 
drugima kisnulo sijeno po stogovima na ogradi, u naš je štagalj 
stalo sve: i sijeno, i otava, i slama, i kukuruzovina, a osim toga 
bio je slobodan veliki uvoz za kola, vršilicu, vjetrenku i za reza¬ 
nje sječke. O žetvi stalo je u štagalj sve žito, pa se nismo trebali 
bojati, da će pokisnuti prije vršidbe. Pod istim krovom bila je i 
komora, štala i štalice za svinje, pa je naš štagalj samo naoko bio 
prevelik. 

Što dalje, to nam se sve češće nametalo pitanje: »Kada ćemo 
graditi novu kuću?« — Dug je već bio isplaćen, a po svoj prilici 
bilo je u kući i nešto novaca. Žito nismo nikada prodavali, ali bi 
zato majka svake godine othranila nekoliko svinja, koje tele, a 
svake druge ili treće godine volove. Otac je prilično zarađivao, pa 
smo trošili mnogo manje nego što smo privrijedili. Kad smo sa¬ 
gradili štagalj, zašto ne bismo odmah i kuću? 

Često smo o tome raspravljali s majkom, ali ona je uvijek 
odgovarala, da još nemamo dosta novaca. 

— Za kuću treba mnogo više nego za štagalj, govorila bi. 
Koliko samo stoji cigla, crijep, drvo! ... A tko će platiti majsto¬ 
re: zidara, stolara, bravara, pećara? 

— Vaso Čifutov mnogo je lošiji gazda nego mi, pa je ipak 
sagradio kuću. 

— E, djeco moja, lako je njemu! Od imovine je dobio svu 
građu i pleter, slama mu je narasla na polju, a blata i onako ima 
previše u dvoru. Kad je pošao voziti građu, sakupilo se pol sela, 
pa dovezli sve najedamput. Kad je trebalo prirediti građu, otesati 


je i ispiliti, svi su mu susjedi pomagali... Pitajte samo oca, što 
je kod njega zaslužio. Dobro se najeo i napio, i ništa više. 

Uistinu, tko bi nam pomogao? Građu nitko ne daje bez nova¬ 
ca, a majstori i težaci? Naši susjedi bili su puka sirotinja, pa su 
jedva čekali, da zarade koricu kruha, a ne da nama pomažu ba¬ 
dava. Ušutjeli smo. Ali je ipak bilo sve očitije, da u staroj kući ne 
ćemo dugo izdržati. 

Najgore je bilo u zimi. U sobici od četiri metra duljine i isto 
tolike širine, proboravilo je nas sedmero svake godine najmanje 
četiri mjeseca neprekidno. Ulazilo se u nju iz kuhinje, u kojoj je 
bio štednjak, krušna peć, kotlenka i ljestve na tavan. Ta kuhinja 
služila nam je samo ljeti za kuhanje. U sobi odmah pokraj vrata 
bio je štednjak, lijevo i desno po jedna postelja, u kutu ormar, a 
pod prozoiima stol. U zapećku bila je još ladica. Tamo smo bacali 
svoje mliječne zube, kad bi nam otpali, zaklinjući vješticu, koja 
po pričanju ima u zapećku svoje sjedište, da nam mjesto kostenih 
zuba dade gvozdene. 

Na jednoj postelji spavali su tata i mama, na drugoj Dorica 
i Magica, a za Jelkicu, mene i Jagicu, kojoj je već zipka postala 
prekratka, napravio je otac nizak krevetić, koji se preko dana gur¬ 
nuo pod postelju, a preko noći izvukao. Spavali smo jedno do dru- 
goga, Jagica u sredini, a sa svake strane ja i Jelkica, kao snoplje. 
Jedan dio krevetića virio je i preko dana ispod postelje, pa smo 
mogli leći, kad smo god htjeli. 

Jednom sam se nešto posvadio sa susjedovim Stefekom, pa 
mi se stao rugati, što spavam s curicama. Vikao je za mnom još 
nešto sramotno. Nisam ga razumio, ali sam sebi utuvio u glavu, da 
ne ću više spavati na krevetiću. Bio sam tako tvrdokoran, da’ me 
majka morala išibati. Kad je vidjela, da to ništa ne pomaže, stala 
me tješiti: 

' Strpi se još malo, sinko!... U novoj kući imat ćeš svoj 
krevetić... 

— A kada ćemo je graditi? — pitao sam radoznalo. 

— Još ne znam, vidjet ćemo . . . Možda, kad prodamo svinje... 

Nekoliko dana iza toga gorjela je Martinova kuća. Stefek je 
nekako došao do šibica i zapalio slamu iza štaglja. Počeo je gor- 
jeti štagalj, a od njega su iskre pale i na kuću. 

Majka se u to vrijeme vraćala s Magicom iz mlina. Upravo 
je bila nadomak sela, kad je opazila vatru, Mislila je, da gori na¬ 
ša kuća. Krv joj se sledila u žilama. Ostavila nas je, to jest mene, 

Jagicu i Jelkicu same u kući i još k tome zaključala, da se ne ski- 
ćemo po selu. Ključ je imala Dorica, ali je pitanje, da li se već 
vratila s paše. 

Majka je pustila kola nasred druma i kao bez duše poletjela 
do prvih kuća. 

— U pomoć ljudi! Izgorjet će mi djeca!... 

Seljani su je primirili, jer su već znali, da gori susjedova ku¬ 
ća i da naša nije u opasnosti. Vratila se do kola i brzo tjerala kući. 

Mi nismo ni znali, u kakvoj smo bili opasnosti. Jelkica je tri¬ 
jebila grah, a ja i Jagica igrali smo se pod štednjakom s kocani- 
ma. Ali majka nije više imala mira. 

— Sta misliš, govorila je ocu, neka samo vrcne iskra u bli¬ 
zini, ode naša kuća! Ta slama i trula građa lako će planuti. 

— Ti bi htjela, da gradimo novu kuću? — pitao je u šali 
otac. Nemamo još dosta novaca. 

— Šta ne bi bilo dosta! Ne treba to biti nikakva palača. Gla¬ 
vno je, da bude zidana i crijepom pokrita . . . Volim se i zadužiti 
nego živjeti u neprestanom strahu... 

Teško je opisati radost i uzbuđenje, s kojim sam prisluškivao 
taj razgovor. Majka mi je već prije obećala, da ćemo graditi, kad 
prodamo svinje. I eto, nije me prevarila. Već se nešto ozbiljnije o 
tome govori. Dakako, prije proljeća ne će biti ništa. Trebat će pri¬ 
je sve pripremiti, navesti ciglu i izdjelati građu. 

Prve nedjelje mjeseca prosinca bio sam s majkom i sa se¬ 
strama kod zornice. Sestre su se odmah poslije Mise vratile kući, 
no ja nisam htio ići s njima, već sam ostao u gradu s majkom. 
Majka je trebala nešto kupiti pa je čekala, dok se otvore dućani. 

Bio je to prevelik napor za mene, koji sam vrlo rijetko po¬ 
lazio u grad. Nazebao, umoran i gladan jedva sam se dovukao ku¬ 
ći. Nisam imao ni toliko snage, da se svučem, već sam se onako 
spremljen srušio na krevetić. Majka me je izula, presvukla i sku¬ 
hala mi lipov čaj. Popivši čaj odmah sam zaspao tvrdim snom. 

Pustili su me spavati sve do poslije podne. Kad sam se pro¬ 
budio, bili su u sobi samo roditelji. Sestre su po svoj prilici otišle 
u susjedstvo k svojim prijateljicama. Ormar je bio otvoren, a ro¬ 
ditelji su sjedili kod stola i brojili novce. Prošli tjedan prodali su 
svinje, pa jamačno računaju, koliko imaju novaca. Pritajio sam se, 
kao da spavam. 

Otac je uzeo novce iz majčine ruke, da ih još jedamput pre¬ 
broji. 

— To ti je samo za ciglu, prigovorio je. A za što ćemo kupiti 
građu i crijep? 

— Za građu ima vremena do druge jeseni, kad prodamo vo¬ 
love. Glavno je, da se ove zime naveze cigla i crijep. 

1 — Osim toga trebat će kupiti stolarski alat. Bez alata ne mo¬ 
gu ništa napraviti. 

— Lako za to. Othranit ću svinje, a nešto ćeš valjda i ti za¬ 
raditi ... 

Bio bih se i dalje pretvarao, da spavam, ali me počeo silno 
mučiti glad. Protegnuo sam se i okrenuo prema roditeljima. 

— Šta ti više ne spavaš? — upitala me majka. 

Očekivao sam, da će me ispsovati, što ne spavam, no ona je 
došla k meni sva razdragana, sjela na krevetić i stala dragati mo¬ 
ju znojnu kosu. 

— Jesi li se šta otpočinuo, sinko? Pravo sam imala, kad sam 
rekla, da to nije za tebe, korila me blago. Tako dugi put po toj zi¬ 
mi i vjetru! ... A jesi li što gladan? ... 

Nije čekala moj odgovor. Izvadila je iz pećnice guščji batak 
i odrezala komad kruha. Otac je za to vrijeme spremao novac i ra¬ 
čune. Kad sam se najeo i napio, ostaviše me sama. Već se smrka- 
valo, pa je otac otišao hraniti marvu, a majka svinje. Naskoro su 
se i sestre vratile. 

— Lijenština, nije te sram! — korila me Magica. Čitav dan 
spavaš, a što ćeš raditi po noći? 

— Šta te briga, odgovorio sam napola ljutito. Rekao bih ti 
nešto, ali baš ne ću, kad si takva! 

— Šta? Šta? Šta? — graknule su na mene sve sestre u isti 
mah. 

— Čekajte malo, vidjet ćete sutra. 

— Ne vjerujte mu ništa, samo se pretvara . . . 

Magica me je na svaki način htjela natjerati u laž. Ali ja se 
nisam dao. 

— Gradimo novu kuću! — viknuo sam pobjedonosno. Sutra 
idu tata i mama u grad kupiti ciglu. 

Možda bi se sestre sa mnom i dalje tako prepirale, da nije u 
sobu stupila majka. Naletješe na nju kao ose. 

— Je li istina, što veli Francek, da ćemo graditi novu kuću? 

— Čekajte, djeco! Ne ide to tako brzo .. . 

Majci je očito bilo drago, što nas to tako zanima. Sjela je na 
stolac pokraj peći, a mi se okupismo oko nje kao pilići oko kvočke. 

— Najprije treba navesti ciglu i građu. Ako Bog da, tek dru¬ 
go proljeće .. . 

— Koliko treba cigle? — izlanuo sam se, a da nisam zapravo 
ni sam znao, što pitam. 

— Dvadeset hiljada, možda i više. 

Dvadeset hiljada! Tko će nam toliku ciglu navesti? — pi¬ 
tala je u čudu Magica. 

Dorica je pogledala gotovo prezirno. 

— Šta pitaš tako nepromišljeno, ukorila je. Valjda imamo 
dosta jake volove. Tata je čitave zime kod kuće, pa će on voziti ci¬ 
glu, a ja ću ići s njime, da mu pomognem natrpavati. 

— Misliš, da ću ja kod kuće u zapećku sjediti, bunila se Ma¬ 
gica gotovo plačući. 

— Tvoje su svinje, a moji volovi i krave, odgovorila joj Do¬ 
rica ponosno. Kad ih hranim, red je da idem s njima. 

— Ti ćeš ići sa mnom na kravama, tješila je majka Magicu. 

— ... A tko će nam zidati? — upitala je Jelkica bojažljivo. 

— Tata, tko bi drugi, odgovorila je majka. Vidio je, kako zi¬ 
dari grade, pa će i on tako ... Najprije će preko zime napraviti 
prozore i vrata, zatim će otesati i zarezati grede i rogove .. . Kad 
sve priredimo, gradit će, a vi ćete mu svi pomagati. 

— Kakva će to biti kuća! — prigovorila je Magica nezado¬ 
voljna, što ona ne će ići s ocem po ciglu. 

Svi smo je mrko pogledali. Ali majka se nije nimalo nalju¬ 
tila. 

—- Lijepa, odgovorila je posve mirno. Takve ne će biti u či¬ 
tavom selu. Bit će u njoj soba, kuhinja i komora. U sobi ćemo sa¬ 
mo spavati, jer će kuhinja biti tako velika, da u njoj možemo biti 
preko čitavoga dana. 

— Ne će li nam kroz vrata zimi puhati u kuhinju? — upitala 
je Dorica. 

— Za to ćemo se već pobrinuti. U kuću će se ulaziti kroz ho¬ 
dnik. S jedne strane hodnika bit će vrata u kuhinju, a s druge 
u sobu. Otraga će biti komorica, iz koje će se ići na tavan. U njoj 
će biti kotlenka i druge stvari. Osim toga imat će tata pod istim 
krovom veliku i lijepu komoru za svoj posao. 

Svi smo je u čudu gledali. Dakle takva će biti naša kuća! Zi¬ 
dana, crijepom pokrita, s velikim prozorima kao u gradu! 

Te večeri nisam mogao dugo zaspati. Vidio sam u duhu našu 
novu kuću. U njoj se više ne ću gurati sa sestrama na krevetiću. 
Spavat ću kao odrastao čovjek na postelji, ili, u najgorem slučaju, 
napravit će mi tata novi krevetić. 


4Cođco smo uoteldC cig.žu 

Čitave zime vozili smo ciglu iz grada. Svaki dan odlazio bi 
otac na volovima u grad, a išla je s njime i Dorica, da mu pomo¬ 
gne natrpavati. Obično se vraćala kući umorna i prozebla, ali ni¬ 
kako nije htjela pristati, da tko drugi ide mjesto nje. Kad je sni¬ 
jeg okopnio, a putovi se malo popravili, polazila bi majka s Magi- 
com na kravama, ili bi otac išao prije podne na volovima, a posli¬ 
je podne na kravama. Jedan za drugim dizali su se iza zdenca 
»štosovi« lijepo naslagane cigle te ispunili velik dio dvorišta. S ve¬ 
likim veseljem dočekivali bismo očev ili majčin povratak iz grada 
i trčali, da otvorimo dvorišna vrata. 

— Ima li još mnogo cigle? — pitali bismo radoznalo. 

— Ima je još dosta, odgovorio bi otac. Za naše pergane i 
previše. 

Ispočetka nas je veselilo, što ćemo imati toliko cigle na dvo¬ 
rištu, ali smo naskoro postali nestrpljivi. 

— Na taj način ne će ni do proljeća sva cigla biti na dvori¬ 
štu, prigovarali smo. 

— Strpite se, djeco, mirila nas majka. Ne ide to tako brzo. 
Nije lako navesti toliko cigle. Na volove možemo natovariti najvi¬ 
še dvjesta pedeset, a na kravice jedva sto i pedeset komada .. . 

Sestre stadoše računati. Ako se uzmu poprečno dvije stotine 
na svaka kola, za jednu hiljadu treba ići pet puta. A za dvadeset 
hiljada stotinu puta. To znači preko tri mjeseca, kad bi se moglo 
ići svaki dan jedamput. Siječanj, veljača, ožujak. . . Ima pravo 
majka. Ako sve navezemo do Uskrsa, bit ćemo sretni. 

— Koliko je to hiljada cigle? — pitao sam Jelkicu nasamo 
u strahu, da će mi se ostale sestre smijati zbog moga neznanja. 

Jelkica me je uzela za ruku i povela na dvorište. 

—• Pogledaj! Četiri ovakva »štosa« čine hiljadu. Dvadeset hi¬ 
ljada, to je dvadeset puta toliko. 

Uhvatio sam se za prste i stao brojiti. Imam deset prsti na ru¬ 
kama. Deset i još deset to je dvadeset. Ali dvadeset hiljada! ... 

Ne, to nisam mogao shvatiti. Bilo je to za mene previše. 

A kako je tek bilo našim perganima, koji su trebali svu tu 
ciglu kući dovesti! Dešnjak Rendo, koji je bio nešto sitniji, ali uz 
to košćat, spor i miran, mnogo je dulje izdržao. Naprotiv ljevak 
Bimbo, nemiran, nagao i mušičav brzo je smalaksao. Prije svega, I 

jaram mu je nažuljao i ogulio vrat. Ali to ne bi bilo najveće zlo. 

Od poledice, a kasnije od oštroga šljunka na razrovanom drumu 
sasvim je obosio. Morali smo na neko vrijeme prekinuti voženje. ? 

Otac se počeo baviti mišlju, da potkuje obadva vola. 

— Jesi li poludio? — korila ga majka. Tko je vidio potkivati 
volove! 

Ali otac nije mirovao. Otišao je do jednoga Madžara, koji je 
znao potkivati volove. Ipak od svega toga nije bilo ništa. Trebalo 
je pričekati, dok Bimbo ozdravi, a za to vrijeme put se prilično 
popravio. 

Ova nezgoda s Bimbom dosta nam je naškodila. Nismo izve¬ 
zli svu ciglu do proljeća. Kad je nastalo proljeće, otac je otišao 
tražiti posao, a majka je s nama djecom sadila krumpir i kukuru¬ 
ze. Već su se okopavali kukuruzi, kad smo Dorica i ja dovozili ku¬ 
ći posljednju hiljadu. Ciglana je bila pred gradom, a osim toga 
veći dio puta prevalili smo postranom seoskom cestom, pa se ni¬ 
smo bojali nezgode. Tek pred našim selom izlazili bismo na drža¬ 
vni drum. 

U ono vrijeme automobili su tek počeli prolaziti našim seli¬ 
ma. Prouzročili bi takvu buku i lomljavu, da se čula na nekoliko 
kilometara prije sela. 

— Letrika! Letrika! — zaorilo bi u selu. 

Sva djeca skupili bismo se na plotovima i tarabama, da vi¬ 
dimo to čudovište. Bojali smo se izaći na drum, a nismo ni smjeli. 

Tako i sada, kad smo god izlazili na drum, govorila bi mi sestra: 

— Samo da nas ne stigne letrika! 

Ja sam je mirio, ali sam se ipak bojao. Da se gdjegod iza za¬ 
voja pojavi letrika? S Rendom bi bilo lako. Ali Bimbo? Dignuo bi 
rep uvis i kao bez glave poletio preko graba i nasipa. Ne bi ga za- I 

držale ni najjače ruke, a kamoli mi djeca. Dobro sam se sjećao je- , 

dne nezgode, koja nam se dogodila pretprošloga ljeta. Išao sam s » 

majkom u nedaleko selo u mlin. Bimbo i Rendo bili su još junci I* 

i nisu znali dobro voziti, a osim toga put je vodio preko vrlo str¬ 
moga brijega, pa smo pred njih upregli kravice. 


S teškom mukom popeli smo se onako na četvero uz brijeg 
I ja i majka morali smo ići pješice. Kad smo već bili na vrhu, sje- 
dosmo oboje u kola, da se na ravnom putu malo odmorimo. Kad 
smo opet došli do nizbrdice, htjela je majka zaustaviti marvu, da 
siđe i zatvori kotač.. Ali u taj čas Bimbo se nešto uzbunio i nije 
htio stati. Štoviše, naletio je na Rumenku, koja je bila pred njim, 
a isto tako vjetrenjasta kao i on. Drugo nam nije trebalo. Sve če¬ 
tvero poletješe s kolima nizbrdo. 

Rumenka, ej! Bimbo, ej! Oha! — vikala je majka, ali to 
ništa nije koristilo. 

Jurili smo kao vjetar. Začudo, ja se nisam jako uplašio. 
Osjećao sam neku mješavinu veselja, što se naglo vozim, i nelago¬ 
dnosti radi trešnje, dakako i malo straha. Ali drukčije je na to 
gledala majka. Ispod brijega prolazila je željeznička pruga. Šta će 
biti, ako na nas naleti vlak? Nije dugo oklijevala. Skočila je s kola 
u nadi, da će prestići krave i zaustaviti ih. Bubnula je kao vreća 
o zemlju, i dok je ustala i potrčala, kola su već poodmakla. 

Na sreću, nije nam se ništa dogodilo. Čuo nas je čuvar pruge, 
istrčao pred krave i zaustavio ih . . . 

— Samo da nas ne stigne letrika, govorila je sestra, kad smo 
skretali na drum vozeći zadnje dvije stotine. 

— Šta se bojiš? — hrabrio sam je. Ne će na nas. Drum je do¬ 
sta širok ... 

— Ni ja se toga ne bojim, odgovorila je, ali što će biti, ako 
nas stigne kod mosta? Bimbo će se splašiti, povući će kola i nas 
u jarak. 

— Ne boj se, ne će! 

Već smo se približavali kući, kad začusmo iza sebe strašnu 

buku. 

— Letrika! Letrika! — vikala su vinculirova djeca. 

— Tjeraj, da prije stignemo kući, viknula je Dorica prepla¬ 
šena. 

Stadosmo svom snagom udarati i tući volove. Oni poskočiše. 
Ne znam, kako smo stigli pred kuću. Dvorišna vrata bila su širom 
otvorena. Opazila nas je majka i pošla nam ususret. Skrenusmo 
u dvorište. Zadnji lijevi kotač oskliznuo se s mosta. Malo da nismo 
srušili vrata! 

Automobil je proletio štropotom neposredno iza nas podigav¬ 
ši golem oblak prašine. 

Nasred dvorišta htjeli smo zaustaviti kola, ali je Bimbo ju¬ 
rio naprijed. Stao sam ga nemilosrdno udarati bičalicom po gu¬ 
bici, no to ništa nije koristilo. 

Zatvori vrata od štale, viknula je majka Magici, jer će 
nam inače i s kolima poletjeti unutra! 

Još jedna zgoda ovoga proljeća duboko se usjekla u moje 
pamćenje. Bilo je vrijeme košnje. Otac je već prije zore otišao, da 
pokosi našu livadu, koju smo pred dvije godine kupili od Kujta- 
novih, a zvali smo je pašnjak. Cim sam ustao i popio kavu, otpre¬ 
mila me majka za ocem, da mu odnesem doručak. Kad sam došao 
u livadu, već je veliki komad bio pokošen. Otac je sio pod stari 
hrast i ponudio mi, da s njime jedem. Ja sam radije otišao na 
šumski nasip, da ondje tražim jagode. Dugo sam se verao po gr- 
rnlju, ali nisam ništa našao. Otac je već nabrusio kosu i opet po¬ 
čeo kositi. Najednom začujem u blizini njegov prigušen glas: 

— Francek, drži ga! Ne daj mu u šumu! 

Bio je to mladi zec. Zapravo su bila dva. Otac je na njih na¬ 
išao kod košnje. Jednoga je nehotice prekosio, a drugi mu je po¬ 
bjegao. Potrčao je za njim, da ga uhvati. 

Dok sam se ja snašao, zec je već bio u šumskoj grabi, obra¬ 
sloj gustim grmljem. Otac je pretraživao grabu, a ja sam s druge 
strane pazio, da zec ne pobjegne u šumu. I zbilja, ne mogavši se 
sakriti u grmlju, zec je potražio spas u šumi. Šuma je bila dosta 
rijetka, pa se više nije mogao sakriti. 

Uhvatismo ga. Bio je još dosta sitan, njegovo je malo srce 
poput čeličnog batića udaralo u mojim rukama. Imao je velike bi¬ 
stre oči, a dlaka mu je bila mekana i čista, mnogo ljepša od dlake 
pitomih zečića, koje smo imali u štali ispod jasala. 

— Uzmi ga kući i metni pod našu zečicu, nukao me otac. 

— A ne će li mi pobjeći? 

— Ne će. Pripazit ćemo na njega, dok se ne pripitomi. . . 

Zečica se nije ništa bunila, kad sam ga metnuo pod jasle, a 
on počeo trčkarati s njezinim mladima. Ali ga nikako nije pustila 
poda se, pa sam ga ipak morao metnuti u krletku, koja mi je osta¬ 
la iza kosova, i žlicom hraniti. Kad mu je krletka postala pretije- 
sna, pustio sam ga opet među zečiće, ali što dalje, bio je sve više 
divlji. Neprestano se sakrivao pod jaslama i nikako se nije dao 
uhvatiti. 


Jedne večeri proizveo je čitavu uzbunu. Već smo se na veče¬ 
rali i spremali spavati, kad je naš Flok počeo strašno lajati. Bio je 
to već dosta star lovački pas — otac ga je još mlada doveo odne¬ 
kud iz grada — ali je bio dobar čuvar i nije lajao za štogod. Otac 
je uzeo lampaš i otišao u štalu, da se nije možda koje blašče ođve- 
zalo. U štali je bilo sve u redu, ali je Flok i dalje lajao i navalji¬ 
vao prema ogradi. Otac je otvorio vrata te izašao na ogradu. 

U prvi mah nije opazio ništa neobično. Ali kad se približio 
štali, ugledao je ispod stražnjega zida svježu zemlju. Odmah mu 
je bilo jasno, šta se dogodilo. Zečići su ispod zida iskopali luknju 
i pobjegli. Dozvao je nas djecu, da ih pohvatamo. 

Nismo ih trebali dugo tražiti. Pasli su se u nedalekoj djete¬ 
lini i začas su bili svi u našim rukama. Svi, osim divljeg zečića. 
Njega smo dugo tražili, ali uzalud. Napokon je otac odvezao Flo- 
ka i pustio ga u potjeru za zečićem. Pošao sam s ocem za njim. 
Bila je krasna mjesečina, pa se lijepo moglo vidjeti. 

Pretražili smo susjedovu živicu, obišli naše kukuruze, ali ni¬ 
gdje zeca, a ni našeg Floka. Već smo se htjeli vratiti. 

— Gdje je on već sada! — objašnjavao mi je otac. Ako ga 
Flok ipak nađe, imat će masnu večeru. 

Bilo mi je žao zečića. Zar sam ga zato tako dugo hranio, da 
njime Flok omasti svoje brkove? Stao sam uporno dozivati Flo¬ 
ka. Uto je nešto zacviljelo u šikari ispod naših kukuruza. 

— Knez! Knez! Knez! — oponašao je otac u šali našeg ze¬ 
čića. Već ga Flok ima u šapama. Samo da ga ne pojede! 

— Flok! Flok! Flok! -— stadosmo dozivati još jače i upornije. 

Za čas je Flok istrčao iz kukuruza. U raljama mu se koprcao 
jadni zečić. Dobar je naš Flok! Znao sam to. Ne će on ugušiti na¬ 
šega zečića. 

Ipak nam ga nije dao dragovoljno. Jedva smo mu ga oteli. 

Nije mi preostalo ništa drugo nego da zatvorim zečića u ve¬ 
liku škrinju, i da ga ondje hranim djetelinom. Zečić je brzo na¬ 
predovao, ali ipak nisam bio s njime zadovoljan. Bio je još više 
divlji, a kad sam ga htio malo pogladiti, grizao bi me. Da ga bar 
donekle pripitomim, privezao bih ga katkada na uzicu i vodio na 
pašu. 

Ali zečić se nije dao voditi. Ili se nije micao s mjesta, ili bi 
opet pojurio u živicu ili u kukuruze. Morao sam ga oprezno uzeti 
na ruke i nositi. Na paši se donekle primirio. Prijala mu je divlja 
djetelina puna rose i čisti večernji zrak. 


Sestre su mi se zbog toga smijale, ali mene je to veselilo. Je- 
-dnom me je na pasi zatekao IVlartinov Štefek. Zec je već bio do¬ 
sta miran, pa da se pohvalim pred Štefekom, kako sam ga pripi¬ 
tomio, ispustio bih na čas uzicu iz ruke. 

— Ako si junak, skini mu uzicu s vrata pa ga tako pusti, dra¬ 
žio me Štefek. 

Stadosmo se prepirati. Znao sam, da će mi zec pobjeći, ako 
ga pustim, a opet nisam htio, da me Štefek drži kukavicom. Na¬ 
pokon sam ipak popustio, kad mi je Štefek obećao, da će mi po¬ 
moći uhvatiti zeca, ako stane bježati. 

Skinuo sam uzicu. Zec je pokušao pobjeći u kukuruze, ali 
sam ga ja zaustavio. Zatim je potrčao prema Štefeku, a on je sko¬ 
čio u zrak, tobože da će zaustaviti zeca, i stao se kreveljiti. Zec se 
uplašio i pobjegao, a da se nije Štefek ni s mjesta maknuo. 

Bio sam ogorčen. Kako sam mogao od Štefeka šta drugo oče¬ 
kivati! A ja luda povjerovao sam mu i popustio. 

Dugo nisam mogao pregorjeti svoga zeca. Obilazio sam ku¬ 
kuruze, livade i šikare, ne bih li ga gdje ugledao. Jednom mi je 
majka rekla, da ga je vidjela u našem livatku, kad je u nedale¬ 
kim kukuruzima žela vriježu za svinje. Polazio sam svako veče, 
da vrebam na njega . . . 

Tako sam jedne večeri sjedio na rubu naših kukuruza. Već 
je pala rosa, i počeo se spuštati sumrak. Iz šikare je oprezno iza¬ 
šao zec. Naćulio je uši, a zatim pošao nekoliko koraka naprijed. 
Svuda naokolo bila je potpuna tišina. Počeo je pasti. Svaki čas bi 
podigao glavu i strigao ušima. Nakon nekoliko trenutaka izašao 
je iz šikare još jedan zec. Pogledao sam malo bolje. Bio je to moj 
zec. Imao je lijevo uho pregrizeno još od onoga vremena, kad ga 
je Flok uhvatio. 

Dugo sam ih tako gledao, kako pasu zajedno, dok se nisu 
nečega uplašili i pobjegli u šikaru. 

Otada ih nisam više vidio. 


'pM.pk&ino. Hcl gjLadnj.u. 


Odmah poslije žetve počeli smo voziti građu. Nije to bio ta¬ 
ko dug i naporan posao kao voženje cigle, ali zato ipak dosta te¬ 
žak. Prije svega vozili smo daske i letve, koje su bile potrebne za 
prozore i vrata. Morale su se preko ljeta dobro osušiti, da se od 
njih dade nešto načiniti. Iza toga su došli na red rogovi i grede. 
S daskama je bilo lako. Često sam puta ja sam pomagao ocu str- 
pavati i slagati. Ali rogovi, a još više teške grede! U gradu su nam 
doduše težaci pomagali tovariti, ali kod kuće nije bilo pomoći ni 
od kud. Susjed Martin bio je stvoren jedino za to, da sjedi pred 
kućom i pušeći lulu stvara nemoguće planove, kako će se oboga¬ 
titi. Susjeda Olinta, Sepova oca, nikada nije bilo kod kuće. Uosta¬ 
lom, bio je već dosta star. A ostali? Trebali bismo obići čitavo se¬ 
lo, da nekoga nađemo. Zato smo radije strpavali sami: na jednom. 
kraju otac, a na drugome majka i starije sestre. Dizali smo s po¬ 
moću poluga i kojekako. 

Sada sam i ja više puta polazio u grad, da stojim pred vo¬ 
lovima ili kravama i pazim na njih. Za sestre se kod kuće našao 
teži posao. 

Jednom sam se tako sam s kolima vraćao kući. Otac se usput 
zadržao kod nekoga poznatog stolara, da ga za nešto pita. 

— Samo ti polako tjeraj, govorio mi je na rastanku, ja ću te¬ 
za čas stići. Krave su mirne, a i teško im je vući, pa ćeš lako nji¬ 
ma upravljati. . . Jesi li čuo? — dodao je napokon. Ako te ne sti¬ 
gnem, zaustavi i pričekaj me prije nego izađeš na drum. 

— Dobro, tata, dobro, odgovorio sam mu sav sretan, što ću 
sam tjerati krave. 

Otac je zaostao, a ja sam potjerao krave po prašnom polj¬ 
skom putu. Katkada sam ih malo i ošinuo, da se požure, samo da 
što dulje upravljam njima. 

Volio sam naše kravice. Zapravo, samo đešnjakinju Mucu. 
Ljevakmja Rumenka bila je dosta svojeglava, a htjela se i bosti. 
Na paši smo je morali uvijek ukoljenčiti, ali to nije mnogo poma¬ 
galo. Cesto bi navalila na mene ili na sestru, kad smo je vraćali, 
pa smo morali pred njom bježati. Ni mi joj nismo ostajali dužni. 
Kad bi nam što skrivila, izmlatili smo je, kako treba. Mucu smo 
naprotiv svi voljeli. Možda i zato, što smo je kupili mjesto krave, 
koja nam je uginula od bolesti. Sjećam se i danas, kako smo je 
kupili. Rano ujutro otpremila se majka čak u Križevac sa susje¬ 
dom Lukom, jer je otac radio negdje daleko na crkvi. Čitav dan 
čekali smo mi djeca sami kod kuće. Pregovarali smo se i nagađali, 
kakva će biti naša nova kravica. 

U sumrak došla je majka sama. Doputovala je vlakom, dok 
je susjed Luka zaostao tjerajući kupljenu kravu. 

Kakva je naša nova kravica? Je li lijepa? — pitali smo 
majku radoznalo. 

Pričekajte do sutra, pa ćete vidjeti. 

Ali mi se nismo time zadovoljili. 

JL li crvena kao naša Rumenka? Ili možda šarena? 

Crvena je, samo nešto tamnija od Rumenke. Glava joj je 
gotovo crna. 

— A kako se zove? 

— Muca. 

— Muca? ... 

Bili smo razočarani. Nitko od nas nije volio crne krave. Osim 
toga to smiješno ime! Imali smo već dva takva: Bimbo i Rendo. 
Kupili smo ih, pa se nije dalo ništa pomoći. Ljudi vele, da ne va¬ 
lja mijenjati ime maršetu. No na takav način imat ćemo punu 
štalu smiješnih imena. Smijat će nam se čitavo selo. 

Ipak smo se s Mucom brzo sprijateljili. Nije bila izbirljiva 
na hrani, davala je dosta mlijeka, a osim toga bila je sasvim mir¬ 
na, tako da bi je i Jagica mogla na paši čuvati. 

Kad je bila ovako upregnuta'u kolima, nisam se ni Rumenke 
bojao. Imao sam u rukama bič, a osim toga Rumenka nije bila ta¬ 
ko jaka, da potegne i kola, i Mucu na mene. 

Prošao sam kroz prvo selo, a oca ni od kuda. Dok smo još 
bili u gradu, počeo je puhati vjetar. Bilo je doduše sparno, obadi 
su nesnosno navaljivali na krave, ali je nebo bilo vedro, pa se ni¬ 
smo ničega bojali. Sada se odjednom podigao jak vihor i uzvitlao 
foliku prašinu, da na mahove nisam ništa vidio pred sobom. Sun¬ 


ce se napola sakrilo, a nad naše selo, koje već nije bilo daleko, 
nadvio se tmast, crn oblak. Prestrašio sam se. Stao sam brže tje¬ 
rati kravice, da što prije stignem do prvih kuća. Krave su me sla¬ 
bo slušale. Muca je neprestano zaostajala, a Rumenka srdito ot¬ 
puhivala, kad sam je god malo jače ošinu'o. 

Bio sam već blizu susjednog sela, kad je odjednom presjekla 
nebo strašna munja, a gromovi se počeli valjati kao u badnju. 
Spustila se krupna kiša. Krave, koje su me dosada povlačile od 
živice do živice, pa sam ih s mukom zadržavao, da ne nalete u 
grabu i ne prevrnu kola, stale su najednom kao ukopane. Uzalud 
sam ih vukao naprijed i udarao bičem. 

— Rumenka! Muca! 

Kao da su naslutile nešto strašno, nisu se dale ni s 'mjesta 
maknuti. 

I zbilja, počela je udarati tuča, ispočetka sitna, kasnije sve 
krupnija, a naposljetku kao orah debela. Krave su odmah nate- 
gnule vratove i podignule glave. Kao da im prija ovo tupo i mu¬ 
klo udaranje! Ali odjednom, ni sam ne znam kako, Rumenka je 
naglo skočila s tolikom snagom, da je slomila rudu i oborila Mu- 
eu. Prije nego sam se mogao snaći, srušile su me krave poda se i 
odjurile preko mene u obližnje kukuruze. 

Silno sam se preplašio, ali mi nije bilo ništa. Krave me se 
nisu ni dotaknule, samo mi je ruda malo ogrebla desnu nogu. Za¬ 
vukao sam se pod kola i stao plakati. 

— Zaboga, sinko, gdje si? — prenuo me najednom prestra¬ 
šen očev glas. 

Kad se podigla oluja, otac je potrčao za mnom, ali me nije 
mogao stići, jer sam naglo tjerao. Vidio je, kako su me oborile kra¬ 
ve. Mislio je, da me više nema na životu. 

Podigao me ispod kola i čvrsto privukao k sebi. 

— Jesi li se jako stukao, sinko? 

—- Nisam. Samo me ruda malo zahvatila. 

Poravnao mi je vlasi i pokrio glavu vrećom, koju je izvukao 
negdje između dasaka. Šeširić mi je sav blatan ležao nasred ceste. 

Naskoro je prestala padati tuča. Samo je još škrapala sitna 
kiša. Otac je doveo krave, svezao rudu lancem i potjerao kući. 

Nikada još otac nije bio tako dobar i mekan prema meni kao 
danas. Bio sam sretan. Čuvao sam svoju sreću kao najveću tajnu, 

i nisam je htio otkriti sestrama, kad sam se vratio kući. Uzalud su 
navaljivale na mene, da im pripovijedam, kako mi je bilo. Odgo¬ 
varao sam im nehajno i neodređeno: 

— Kad nešto takvo doživite, znat ćete i vi, kako je. 

Ove godine rano smo povadili krumpir, pobrali kukuruze, uzo- 
lali i posijali. Poslije Svih svetih otac se zavukao u svoju komo- 
ricu i stao piliti, blanjati, izrezavati, dupsti. Do proljeća trebao je 
svršiti sav stolarski i tesarski posao, pa nije smio oklijevati. Naj¬ 
prije su došli na red prozori i vrata. Čitave sate znao sam prosje¬ 
diti negdje u kutu komorice gledajući, kako otac fućkajući ili pje¬ 
vuckajući riše, radi ili sastavlja već izrađene komade. Često je i 
mene pozivao, da mu nešto pridržim ili pomognem raspiliti. Re¬ 
dovito nije bio sa mnom zadovoljan. Ili sam pustio drvo, kad je 
trebalo najbolje prihvatiti, ili sam loše držao pilu. 

— Nisi mi ni od kakve pomoći, samo smetaš, govorio bi mi 
Ijutito, kad sam loše pileći pokvario koji komad drveta. Poberi 
ove odreske sa zemlje, pa se nosi u kuću. 

Zasramljen i žalostan pokupio sam najljepše odreske i oti¬ 
šao u kuću. Razložio sam ih ispod štednjaka i stao se igrati. To je 
gotovo preko čitave zime bilo moje mjesto za igru. Drugdje se ni¬ 
sam smio igrati, da ne smetam majci i starijim sestrama kod po¬ 
sla. Obično sam se igrao drvima ili kocanima. No sada sam imao 
na raspolaganje odrezaka, daščica i panjića više nego sam trebao. 
Gradio sam dvorišta, kuće, štale, uopće sve, što mi je palo na pa¬ 
met. Gradio i odmah rušio. 

Izvan kuće vrlo sam se malo zadržavao, naročito, kad je bilo 
loše vrijeme. Tada bi nas roditelji nerado puštali napolje, jer smo 
se redovito vraćali u kuću ozebli i mokri, pa smo zablaćenim ci¬ 
pelama onečistili čitavu sobu. Jedino, kad je bio dobar sanjak, mo¬ 
gli smo se malo prosanjkati sa Sepom i Lucijom. 

Približavalo se Nikolinje. Svake godine stavljali smo za Ni¬ 
kolinje očišćene cipele u prozor. Ujutro bismo našli u njima be¬ 
bu, konja, licitarskih kolača ili bombona. Tako je bilo i lani. Ali 
starije sestre nisu više vjerovale, da nam je sve te darove donio 
sv. Nikola. Tužio sam ih majci. 

— Mama, Dorica kaže, da si sve to ti sama kupila na sajmu. 

— Krivo joj je, što ona nije ništa dobila. 

• Kako bi to donio sv. Nikola, kad smo još juče vidjele sve 
te stvari u ormaru! — branila se Dorica. 

■— Tko je od vas prekapao po ormaru? — pitala je majka 
strogo. 

Sestre su se redom stale izmotavati. Da me umiri, majka mi 
je rekla, da je sve to još u četvrtak dobila u gradu od sv. Nikole. 
Bio je na sajmu pa je dijelio darove za dobru djecu. 

— Je li imao kola ili šatru? — pitao sam majku. 

— Da, imao je kola sa šatrom, odgovorila je majka, samo da 
me se riješi. 

Majčin odgovor nije me zadovoljio, ali se nisam usudio više 
pitati. Stao sam maštati i domišljavati se. Kakva bi to mogla biti 
kola sa šatrom? Ja sam dosada poznavao samo kola cigana korita- 
ra, koja su na sebi imala i šatru. Nisam mogao vjerovati, da bi sv. 
Nikola putovao u takvim kolima, ali nisam znao sebi predstaviti 
drukčije »kola sa šatrom«. Još mi je čudnije bilo, kad su sestre 
stale šaputati, da će ove godine doći k nama sam sv. Nikola. 

Evo, što je bilo na stvari. Susjed Olinto, Sepov otac, bio je 
rodom Talijan. Svakoga četvrtka i nedjelje odlazio bi u grad, da 
ondje na sajmištu brusi škare, noževe i britve. Veći dio svoje za¬ 
rade obično je zapio ili bi nakupovao različnih darova za ženu, a 
igračaka za djecu. Sve, što sam uzalud želio, imao je Sepo. Svaki 
čas iznenadio bi me kakvom novom igračkom. Ali to nije nimalo 
kvarilo naše prijateljstvo. Sepo nije bio sebičan, pa smo se s nje¬ 
govim igračkama zabavljali kao da su i moje. 

Kod susjeda Olinta često su se zaustavljali brusari, mi smo 
ih zvali »šlajfari«, koji su radi posla putovali okolo po selima. Ta¬ 
ko je ovoga ljeta došao k njemu neki mlad brusar, koji mu je bio 
u rodu, pa je i ostao kod njega. Bio je malen, a uza to živ i 
okretan. Pravi veseljak. Čitave bi dane pjevao, fućkao i sa svakim 
zbijao šale. Svi smo ga voljeli. Zvali smo ga Talijanček. 

Cijelu jesen Talijanček je nešto spremao: brao lješnjake, su¬ 
šio šljive, kupio jabuke i orahe. Svi smo se u čudu pitali, šta će 
mu sve to, ali se nikako nismo mogli dosjetiti. 

Uoči Nikolinja pronio se selom glas, da će naveče prolaziti 
selom sv. Nikola i dijeliti darove. Uza nj će biti i vrag, koji će'ši¬ 
bati nevaljanu djecu. Sestre su nešto naćule, da će to biti Talijan¬ 
ček, ali sigurno nisu ništa znale. 

Približilo se veče. Spustio se mrak. Sestre su radoznalo izvi¬ 
rivale iz kuće. Uistinu, selom je obilazio sv. Nikola s vragom. U- 
pravo je prošao pokraj naše kuće. I ja sam čuo vraga, kako zve- 
keće lancima. Nas kao da je ostavio na zadnje. Sestre su se uzne- 

mirile. Da, vele, da je Talijanček. Ali taj veliki sv. Nikola nikako 
ne može biti on. Možda se Talijanček preobukao u vraga. A što 
onda, ako je poslao nekoga drugoga mjesto sebe? Bez sumnje će 
uhvatiti nekoga od nas i odvući napolje u mrak. A toga smo se svi 
bojali. 

Videći, da se sestre boje, i ja sam se uplašio. Da prikriju svoj 
strah, stale su mi se prijetiti. Optužit će me sv. Nikoli, da sam naj¬ 
gori. Vrag će me strpati u vreću i odvući. 

— Vas će prije, branio sam se, ali sam se ipak bojao. 

Sv. Nikola još uvijek nije dolazio, a ja, kako sam ležao na 
krevetiću, pritajio sam se, kao da spavam. 

— Šta se pretvaraš? — korile su me sestre nastojeći, da me 
svuku s krevetića. 

Ali ja sam se branio rukama i nogama. Pod prozorom zazve- 
ketaše uto lanci. Sestre me ostaviše na miru i skupiše se oko 
majke. 

— A sad, djeco, primirite se! — govorila nam je majka. Neka 
se pomoli svatko, što zna, pa će vas sv. Nikola nadariti. 

I zbilja, kad je sv. Nikola ušao unutra, sipali su se očenaši 
kao iz vreće. Jagica se nije ništa bojala. Prekrižila se i primila dar. 
Samo sam ja ležao na krevetiću pretvarajući se, da spavam. Ni¬ 
sam se usudio oka otvoriti ni prstom maknuti. 

— A šta ćemo s onim tamo? — upitao je sv. Nikola krupnim 
nepoznatim glasom. 

—- Pustite ga, spava, odgovorila je majka. 

Bio sam zasramljen. Najradije bih ustao s krevetića i pomo¬ 
lio se kao i sestre. Bilo je prekasno. Sv. Nikola već je izašao u ku¬ 
hinju. Zagledao sam samo vraga, koji se još jednom okrenuo kod 
vratiju prijeteći se sestrama, da će im oduzeti darove. 

Malen, s načađenim licem, živim očima i zdravim bijelim 
zubima — nije to nitko drugi mogao biti nego Talijanček. 


Qh.dcLim.o- Kom kutu. 


Rano u proljeće došla su gospoda s kotara, da odrede, gdje 
ćemo graditi novu kuću. Odlučili smo, da je sagradimo na mjestu, 
stare, ali mnogo veću i prostraniju. Dok je stara kuća bila daleko 
od druma, nova će biti sasvim uz drum, već stoga razloga, što bi¬ 
smo inače morali rušiti stari orah, koji je rastao odmah iza kuće, 
a urodio bi svake godine lijepim plodovima. I baš tu je došlo do 
poteškoće. Gospoda su odmjerila od druma veći razmak, nego što 
' je otac očekivao, tako da bi trebalo ili urušiti orah ili načiniti kra¬ 
ću kuću. Na prvo rješenje nije htjela pristati majka, jer je taj orah 
bio naša najbolja voćka. Drugo se nije sviđalo ocu, jer je imao već 
svu građu priređenu. Gospoda se opet nisu dala namoliti. 

— Ne možemo, govorila su. Zakon je zakon. 

Ipak je otac našao posve jednostavno rješenje. Jedva su go¬ 
spoda malo poodmakla, izvadio je kolčiće, kojima je bila označe¬ 
na udaljenost kuće od druma, i zabio ih pola metra bliže drumu. 

— Još će meni netko na mome zapovijedati, govorio je ljutito. 

Odmah smo počeli kopati temelje oko stare kuće i podizati 
zidove. Evo, kako smo razdijelili posao: majka je miješala blato, 
koje nam je služilo mjesto žbuke, Dorica i Magica nosile su to 
blato na gradnju, Jelkica i ja nosili smo cigle, po dvije, po tri, ko¬ 
liko smo mogli. Otac je zidao. 

Nije bilo dana, kad nas ne bi posjetili Sepo i Lucija. S naj¬ 
većim veseljem pomagali su nam kod posla, a i mi smo se osje¬ 
ćali sretni, što možemo biti od koristi svojim roditeljima. Kad bi¬ 
smo koji puta razljutili majku, a ona bi nam predbacila, da nismo 
ni za što, odgovorili bismo joj: 

—• Da nema nas, tko bi nosio blato? Tko bi dodavao ciglu? 

Kad smo nanosili blata i cigle, igrali bismo se veselo i bez¬ 
brižno na dvorištu ili u voćnjaku. Dvorište puno cigle, crijepa, 

zemlje, građe, dasaka i različitih odrezaka bilo je kao stvoreno za 
igru. Često smo se tako zaigrali, da smo sasvim zaboravili na posao. 

— Morta! Cigle! — prekinuo bi našu igru strogi očev glas. 

Pokunjili smo se i bez ijedne riječi prihvatili posla. Za čas 
je sve bilo doneseno i pripravljeno, pa smo se opet mogli igrati. 

Lagano, ali sigurno dizali su se oko naše stare kuće novi zi¬ 
dovi poput bedema. Ljudi su se zaustavljali na drumu i klimali 
glavom čudeći se, šta to Miško Capekov radi. Sigurno nije kod 
zdrave pameti. Ta tko je vidio graditi novu kuću prije nego se sta¬ 
ra uruši! 

Otac se na njihove prigovore nije mnogo osvrtao. Zafućkao 
bi ili zapjevao kakvu veselu pjesmicu i radio dalje svoj posao. Kao 
da ga još i danas gledam: lagano i odmjereno stavljao bi ciglu do 
cigle, poravnao ih čekićem i mjerio olovnicom, da li je zid uspra¬ 
van. Nikada mu njegov posao nije bio težak ili dosadan, već mu 
se naprotiv veselio: bio je sretan i zadovoljan, što može raditi. 
Kad bi mu dodijali prigovori prolaznika ili glupa njihova pitanja, 
odgovorio bi im štogod za sebe i juknuo obješenjački. 

— Ti bedak stari, korila ga majka. Mislit će ljudi, da si po¬ 
ludio. 

— Valjda ću se pregovarati s njima, odgovorio bi otac. Ili ću 
njima za volju srušiti staru kuću, da mi se djeca smrzavaju ne¬ 
gdje na štaglju. 

Još prije Uskrsa bili su gotovi glavni zidarski poslovi. Zidovi 
su bili tako visoki, da se od stare kuće jedva vidio gornji dio kro¬ 
va. Trebalo je urušiti staru kuću, da se mogu položiti grede i podi¬ 
gnuti krov. Pričekali smo, dok prođe Uskrs. Zatim smo se preselili 
u očevu komoricu pokraj štale i stali rušiti staru kuću. Razrušili 
smo sve osim srednjega zida i štednjaka, na kome je majka još 

uvijek kuhala objed. U komorici nam je bilo tijesno, jedva smo 

nekako smjestili u njoj krevet, ormar i stol, ali to nam nije ništa 
smetalo. Glavno je, da smo se imali gdje najesti i naspavati. 

Kad je i to bilo gotovo, pozvali smo nekoliko težaka, i u je¬ 
dan dan bio je krov podignut i crijepom pokriven. Sada već gra¬ 
dnja nije tako brzo napredovala. Trebalo je posaditi krumpir, a iza 
toga kukuruz. Ipak nije bilo dana, kad se nije nešto na kući uči¬ 
nilo. A posla je još bilo dosta. Trebalo je podići zabate, podzidati 

podrožnjake, pribiti tavan, poravnati zemlju u kući, omazati zi¬ 


dove bar iznutra, namjestiti i okovati prozore i vrata i još mnogo' 
toga. 

Meni je bilo najteže, što sam odsada morao svaki dan s kra¬ 
vama na pašu. Jelkica je išla u školu, a Dorica i Magica bile su 
zabavljene težim poslovima kod kuće ili u polju. Nije preostalo 
drugo nego da ja čuvam obadvije krave. Nismo imali pašnjaka, 
pa sam ih morao držati na užetu na poljskom putu ili na brežulj¬ 
ku pokraj šikare. Nijedan posao nije bio dosadniji. Sam, bez ika¬ 
kva društva, morao sam neprestano paziti na krave i natezati se 
s njima, da mi ne pobjegnu u kvar. Muca mi se bar donekle po¬ 
koravala, ali me zato Rumenka neprestano vukla u kukuruze, u 
djetelinu ili u pšenicu. Ako sam je udario šibom po gubici, puhala 
je ljutito i prijetila mi se rogovima. Često sam se tužio pred ma¬ 
mom i plakao. 

' — Ja ne mogu sam čuvati obadvije krave, bunio sam se. Ru¬ 

menka me hoće bosti i neprestano navaljuje u žito. 

—- Ništa se ti nje ne boj, mirila me majka. Samo čvrsto omo¬ 
taj uže oko ruke, da ne pobjegne u kvar. 

Omotao sam uže oko ruke, ali je to slabo koristilo. Rumenka 
je bila još više divlja i goropadna nego prije. Jednoga dana pri- 
peklo je sunce već od rana jutra. Muhe su nesnosno navaljivale i 
ubadale mene i krave. Toliko sam se naljutio i namučio s krava¬ 
ma, da sam već izgubio volju za sve. Neprestano sam gledao, ka¬ 
da će se ispod trešnje pojaviti mama ili koja od sestara, da me 
pozovu kući. Ali nitko nije dolazio. 

Upravo sam se nalazio pokraj raži, koja je visoko narasla i 
lijepo isklasala. Rumenka je počela navaljivati u nju, a ja sam 
je zaustavljao i udarao šibom po gubici. Nije se dala primiriti, već 
je navalila na mene rogovima. Uplašio sam se i počeo vikati. Ru¬ 
menka je iskoristila moju zabunu i pobjegla u raž. Kako mi je uže 
bilo omotano oko ruke, vukla me je nekoliko metara za sobom 
po zemlji, dok je nisam pustio. Plakao sam i dozivao u pomoć. Ru¬ 
menka se zaustavila usred žita i stala mučati. Muca je iskoristila 
tu priliku i opasla nekoliko mladih kukuruza uz put. Nisam se 
usudio k Rumenki, pa sam pošao, da bar Mucu odvratim od daljne 
štete. 

Majka je kod kuće čula moj plač i dozivanje, pa mi je došla 
u pomoć. Uhvatila je Rumenku i povela je kući. 

Nekoliko dana išla je mjesto mene Magica na pašu. Otac je 
upravo na tavanu podzidavao podrožnjake, a ja sam mu nosio ci¬ 
glu. Nije bilo većega veselja za mene. Dozvao sam susjedova Sepu, 

da mi pomogne. Natjecali smo se, tko će više nositi i brže stići na 
tavan Preko široke daske, na kojoj su bile pribite letvice, da se 
ne oskliznemo, morali smo se popeti na skele, a odavle na tavan 
koji je bio tek za nuždu prekrit kojekakvim daskama i otpacima’ 

Ali nas to nije ništa smetalo. 

Ne nosite toliko cigle najedamput, opominjala nas je maj¬ 
ka. Pretegnut ćete se. 

Nismo je poslušali. Jurili smo niz skele u dvorište kao bez 
glave. 

... Ne znam, kako se to dogodilo. Valjda je negdje na sre¬ 
dini bila trula daska, ili na tom mjestu tavan uopće nije bio po- 'i 

kiiven. Pao sam, kako sam dug i širok, i to baš na krupne koma¬ 
de staroga maza i porazbacane cigle nedaleko od štednjaka sta¬ 
re kuće. 

Nisam čuo viku ni vidio zaprepaštenje, što ga je izazvala 
moja nesreća. Onesvijestio sam se.. . 

Kad sam došao k sebi, osjećao sam na licu kapljice hladne 
vode i vidio zbunjena lica roditelja i sestara. Bilo mi je neobično, 
gotovo neugodno, što su se svi skupili oko mene. Pokušao sam 
ustati. -1 

— Hvala Bogu, nije mu ništa, rekao je otac zadovoljno. 

Uhvatio me za ruke i izveo napolje. 

Jesi li se stukao, sinko? — upitala me majka mazeći me i 

tetošeći. 

— Nisam jako ... 

— Pokaži, gdje te boli? Je li tu? 

Ne, to me ne boli. . . samo malo u križima. 

‘ Hodi u komoricu; ja ću ti raspremiti postelju, da legneš. 

Ne idem u komoricu, ostat ću tu na dvorištu. 

Pokušao sam ići sam, ali me još uvijek hvatala vrtoglavica. 

'Zavukao sam se pod krušku i tamo sio na ciglu. 

Za pola sata već sam opet sa Sepom nosio ciglu na tavan. 

Nisam se dobro osjećao, ali tko bi se na to obazirao! 

Sestre je zadesila druga nesreća, bolest. Prva je oboljela Jel- 
kica. Dva dana išla je onako bolesna u školu, ali treći dan morala 
je leći u krevet. Glava joj je gorjela kao vatra, kašljala je i po¬ 
vraćala. Nakon nekoliko dana pojavile su joj se po čitavom tijelu 
nekakve crvene mrlje. Nismo više sumnjali: bile su ospice. Doni¬ 
jela ih je odnekud iz škole. Iza nje oboljele su Magica i Jagica. 

Jadne moje sestrice! Ležale su kao snoplje na krevetiću nasred 

komorice, koja nam je i onako bila pretijesna. Bacale su se od boli 
i vrućine, plakale i dozivale majku u pomoć. 

Majka ih je ispočetka pažljivo njegovala, ali je pod kraj već 
izgubila strpljivost. Kako i ne bi! Kuća je stajala nedograđena. 
Otac i Jagica tek su okopavali kukuruze, a već je trebalo livade 
kositi. Majka je morala dvoriti bolesne sestre, kuhati, hraniti mar- 
vu i svinje. Ja joj nisam bio ni od kakve koristi. Jedino što sam 
napasao krave, očistio štalu ili nasjekao granja. 

Jedva se majka prihvatila kakva posla, već su je sestre pla¬ 
čem dozivale u komoricu. Najteže je bilo s Jagicom. Za svaku ma¬ 
lenkost briznula bi u plač i nikako se nije dala umiriti. 

— Samo nam je to trebalo, govorila je majka nezadovoljno 
ocu. Ako tako potraje, poludjet ću. 

— Šuti, ženo, umirivao je otac. Bog će dati, pa će sve dobro 

biti. 

Nakon dva tjedna počele su se sestre pridizati. Ja sam još 
uvijek bezbrižan i veseo trčkarao okolo. Umalo, da i mene nije 
bolest zahvatila. Jednoga dana spopala me siina vrućina. Pocrve¬ 
nio sam kao rak. Naveče mi je majka skuhala lipovog čaja, metnu- 
la me u krevet i dobro potrpala blazinom. 

Ujutro sam već bio zdrav kao riba. 


'Početak tA.ov.oqn. života. 

Žetva se već svršila. Žito je bilo pokošeno, povezano i sve- 
zeno kući. Bio ga je pun štagalj, tako da je na uvozu jedva ostalo 
malo mjesta za kola. Zelenu hranu za marvu, koju smo obično ko¬ 
sili podveče, morali smo preko noći ostaviti na dvorištu. 

Nastalo je doba vršidbe. Mi smo imali svoju mašinu, pa smo 
vršili sami na volovima ili na kravama. Svaki dan izvršili bismo 
nekoliko vozova, a poslije podne izvjetrili. Dok smo imali stare 
volove, bilo nam je lako. Vršili smo čak i nekim našim susjedima. 
Ali prošle jeseni prodali smo Bimbu i Rendu, da možemo isplatiti 
građu. Tako smo ovoga ljeta morali vršiti na juncima, koji su se 
jedva naučili voziti. 

Otac je dvorio mašinu. Jelkica je razvezivala snopove, a Ma¬ 
gica metala na stol. Majka i susjeda Kata natresale su i odbacivale, 
slamu od mašine. Susjed Luka nosio je slamu u štagalj. Dorica je 
primala slamu i slagala, a Jagica je gazila. Meni nije preostajalo 
•drugo nego da tjeram junce. 

Nikada se nisam toliko naplakao kao toga ljeta. Nenavikli 
hodati uokrug junci se obično nisu htjeli ni s mjesta maknuti. Kad 
sam ih stao udarati i tući, poletjeli bi naglo, tako da su zbacili re¬ 
men s pastorka. Trebalo je početi iznova: napeti remen, zavrtjeti 
kotač od pastorka i lagano potjerati. Ali kad sam se najmanje na- 
dao, pioletjela bi drumom kakva kola, ili bi se junci čega drugoga 
uplašili. Šargo bi poskočio, a Pergc uzmaknuo ili kao lud poletio 
naprijed. Tako je to trajalo čitavo jutro, dok nismo upregnuli kra¬ 
ve, da ih zamijene. 

Otac je bio ljut, što posao tako sporo napreduje. Nemilosrdno 
je udarao junce, a mene psovao i izvrgavao ruglu. 

Zajašiti kakvu šibu i letjeti s njom kroz čitavo selo znaš, 
a tjerati junce ne znaš. 

Nisam ni pokušavao braniti se. Gazio sam po razrovanoj ze~ 
mlji, pokritoj svježom balegom, jecao i brisao rukavom suze, koje 
su mi curile niz obraze. 

I to je prošlo. Žetva je bila dobra, pa smo dobili dosta i žita 
i slame. Neprilika je bila samo u tome, što tavan nad kućom, ko¬ 
ga smo omazali blatom, nije još bio dosta suh, pa smo žito na ne¬ 
ko vrijeme morali ostaviti nad komorom u štaglju. Stadosmo se 
pomalo seliti u novu kuću. 

Već prije žetve kuhali smo i jeli u novoj kuhinji. Spavali smo 
u komorici, jer soba još nije bila uređena. Poslije obavljene vr¬ 
šidbe stali smo uređivati sobu. Majka je ovapnila zidove i tavan, 
a otac namjestio prozore i obojao ih. Nama djeci bilo je najveće 
veselje, kad smo počeli namještati sobu. Roditelji su u gradu ku¬ 
pili dvije nove postelje i novi ormar. Imali smo sada u sobi tri 
postelje, dva ormara i stol sa četiri stolca, a u kuhinji postelju, la¬ 
dicu, stol s klupom i ormarić za suđe. Tolike namještaja nije valj¬ 
da imala ni jedna kuća u selu. Ocu kao da to nije bilo s voljom. 

— Šta će ti toliko postelje? — prigovarao je majci. Djeca su 
još mala. 

— A kad odrastu? Valjda se ne će povlačiti po štali i koje¬ 
kuda! 

Mi djeca stadosmo pregovarati, tko će s kime spavati. Nismo 
se mogli složiti. 

■—■ Rekao si, da ne ćeš s curicama spavati, dražile su me se¬ 
stre. 

—■ I ne ću, odgovorio sam prkosno. 

— Valjda ne ćeš spavati sam ti, koji si najmlađi, bunila se 
Dorica. 


Roditelji su učinili kraj našoj prepirci. Odredili su, da ću ja 
spavati u kuhinji s tatom, a u sobi Jagica s mamom. Magica i Jel- 
kica zajedno, a Dorica, kao najstarija, sama. 

Sestre su bile zadovoljne. Naročito se veselila Dorica. Osje¬ 
ćala se nekako počašćena time, što će sama spavati. 

— Šta bi ti šmrkljivac sam spavao? — rugala mi se. Sigurno 
bi se svake noći skoprcao za krevet. Tko bi te digao i pokrivao po 
zimi? 

Rasplakao sam se. Osjećao sam se nekako povrijeđenim, što 
ne ću spavati u sgbi. 

—• Umiri se, tješila me majka. Kad dobiješ bracu, spavat ćeš ti 
s njime. 

Nisam je razumio. 

Da, kad bih imao bracu, sve bi bilo drukčije. Igrali bismo se 
zajedno, rvali, tukli. 

Nisam o tome dugo razmišljao. Privikao sam se, da spavam 
u kuhinji s tatom, a tako je bilo i bolje. Kad su nastale duge je¬ 
senske kiše, sestre su se počele tužiti, da je u sobi hladno i vlažno. 

U kuhinji je naprotiv bilo ugodno i toplo, jer se stalno ložilo. 

Kad je prošlo prvo radosno uzbuđenje, počeo sam sve više 
osjećati, kako mi je nova kuća nekako strana, tuđa. Neomazana i 
neovapnjena izvana, s velikim prozorima i vratima, nije ni izda¬ 
leka bila onako prijatna i mila kao naša stara kuća. Svojom du¬ 
ljinom od sedamnaest metara sasvim je odijelila dvorište od vo¬ 
ćnjaka, pa oko nje više nije bilo kojekakvih zakutaka, zgodnih za 
igru. I u samoj kući, premda je bila prostrana i udobna, bio je 
sasvim drugi raspored, sve je bilo novo i ukočeno. 

Nije imalo smisla prigovarati i buniti se. Za sve nas, a naro¬ 
čito za mene, počeo je sasvim drugi način života. 

Još jače sam to osjetio, kad sam u jesen pošao u školu. 

Premda su me svi plašili školom, nije mi ona ispočetka za¬ 
davala nikakvih briga. Brzo sam se privikao na mir i red. Učitelj 
bi nam na ploči narisao nekakve crte, a mi smo to isto pisali na 
svojim pločicama. Moja je pločica bila za čas puna, pa sam ostalo 
vrijeme prosjedio besposlen slušajući, što stariji đaci čitaju i kako 
odgovaraju. 

Kad je nastao odmor ili se svršila prijepodnevna obuka, nije 
bilo igri ni kraja ni konca. Igrali smo se gusaka ili pčela, skakali 
i natjerivali se po dvorištu. No naskoro sam opazio, da te igre ni¬ 
su više onako čedne i nedužne kao naše kod kuće. Cesto bi puta 


koji od nas svome takmacu podmetnuo nogu, a ovaj bi štogod pro¬ 
sto opsovao. Katkada smo se znali posvaditi i potući. 

Najčešći povod naših svađa bila je velika slika sv. Save, koja 
je visjela u školi iznad učiteljeva stola. Nalazila se u sredini’ s li¬ 
jeve strane nešto manja slika kraljeva, a s desne sasvim maleno 
raspelo. 

O toj slici sv. Save čuo sam još kod kuće mnogo pripovijedati. 
Ljudi su se bunili, što nije u sredini raspelo,- kao i u drugim ško¬ 
lama. Ali učitelj i školski odbor nisu htjeli ni čuti o tome. Škola 
je doduše bila općinska, katoličke školske djece bilo je više nego 
pravoslavne, ali se nalazila u njihovu selu, oni su imali većinu u 
školskom odboru i svoga učitelja, pa su mislili, da mogu raditi, 
što hoće. 

I mi djeca znali smo se prepirati o tome. Nismo se usudili 
vrijeđati sv. Savu, premda bi nas Čifutov Dušan znao bezobrazno 
izazivati. 

Baš taj Dušan spadao je među najprostiju djecu u čitavoj 
školi. Govorio bi nam pjesme o Kraljeviću Marku, pune prostih 
i ružnih riječi, psovao i izazivao nas. Kad bi tko od nas na njega 
navalio, postavio bi se kao pijevac i držeći lijevu ruku na svitnja- 
ku, u kome je imao šklocu, a desnom se udarajući u prsa govorio: 

Ja sam Srbin, vatra živa. 

Teško onom, tko me dira. 

Uza sve to, a možda i baš radi toga, učitelj ga je više volio 
nego mene ili Jelkicu, koji smo i po vladanju i po učenju bili mno¬ 
go bolji daći od njega. Katkada bi ga i ukorio, ali bi brzo na to. 
zaboravio. »Dušane, ovo, Dušane, ono«, šalio bi se s njime, dok sam 
ja bio za njega samo Franjo Capek i ništa drugo. Osjećao sam se 
povrijeđenim, gotovo sam zamrzio školu. 

Jednoga dana, kad sam se vraćao iz škole, zaostao sam nešto 
iza ostalih đaka. Uhvatio sam svoju platnenu torbu, da mi ne udara 
po bedru, i pojurio za njima. Prema meni sredinom ceste gegao se 
Dušanov otac. Htio sam se ukloniti s puta, ali je on bio brži od 
mene. Uhvatio me za ruku i nije me pustio, premda sam se oti¬ 
mao. Iz njega je zaudaralo kao iz bačve. 

— A čiji si ti, mali? — pitao me razdragano. 

Šutio sam kao zaliven. Njega to ništa nije smetalo. Rasko- 
račio se, da ne padne, i još jače izbuljio oči na mene. 

— Kako da te nisam odmah prepozno! Pa ti si Miška Capeko- 
vog sin. 

— Jesam, promucao sam u nadi, da će me tako pustiti. 

Ali njemu to nije bilo ni na kraj pameti. 

— Ćaću ti zagorskoga, psovao me od milja. A tko ti je te 
hlačice sašio? Uske su ti ko sviralke ... Zašto ne bi nosio gaće ko 
svi pošteni ljudi? 

Nisam više mogao izdržati. Ne samo da psuje mene, nego sra¬ 
moti i moju majku, koja mi je sašila hlače, kako je najbolje znala. 
Počeo sam mu se otimati svom snagom, a kad to nije pomoglo, 
ogrebao sam mu ruku. To ga je smelo, pustio me iz ruke, a ja sam 
plačući i naričući pojurio kući, što su me noge nosile. 

Majka, koja je čula moj plač, istrčala je preda me bojeći se, 
da mi se nije šta dogodilo. 

—■ Šta ti je? Šta plačeš? 

— Ništa, odgovorio sam brišući rukavom suze. 

Najradije bih sve prešutio. Bilo me sram, a i strah, da će me 
roditelji radi moga postupka prema Dušanovu ocu pošteno istući. 
No majka me nije pustila, dok joj nisam sve priznao. Ponovno sam 
briznuo u plač. 

— Ne idem više u školu, bunio sam se. 

— Šta ne ideš! — korila me majka. Pijanome čovjeku i mar- 
še se ukloni. Tako radi i ti, pa te ne će nitko zaustavljati na drumu. 

— Ali ja ne ću, da mi psuje ćaću zagorskoga. Ja sam Hrvat! 

— Kad znaš, da si Hrvat, drži se svoga, a s njim se ne pre- 
piri, poučila me majka. Svi smo mi za njih Zagorci, Podravci, 
Kranjci, jednom riječju, dotepenci. Samo su oni domaći, gazde i 
pravoužitnici.. . Neka, neka! Vidjet ćemo, kako će dugo to nji¬ 
hovo gazdovanje trajati. Bokci su i odrpanci još veći nego mi. Ne¬ 
ka oni samo srbuju, a mi ćemo raditi i obrađivati svoj grunt. Vi¬ 
djet ćemo, tko će dulje izdržati.. . 

Majčine riječi umirile su me, ali ne posvema. Školu više ni¬ 
sam volio. Uvijek su me trebali tjerati, da učim. Sa suzama u oči¬ 
ma sricao sam naveče kod stola riječi u čitanci ili pisao račune. 
Ni sam ne znam, kako sam u školi mogao prolaziti. 

Zato je to veće bilo moje veselje svakoga četvrtka i nedjelje, 
kad sam ostajao kod kuće, pa sam se mogao do mile volje naigrati. 
Ali to više nije bilo ono neobuzdano veselje i ona nepomućena ra¬ 
dost kao prije. Uvijek me je kao nož za vratom tištala pomisao na 
školu i na nenapisane zadaće. 


Bila je kasna jesen, kad smo se jednog četvrtka po starom 
običaju otpremili u šumu po granje. Sakupila nas se polovica sela. 
Ni susjedov Štefek nije izostao. Otišli smo daleko izvan sela. Ka- 


ko je bilo lijepo i toplo vrijeme, mogli smo se do mile volje na- 
igrati i naverati. Sigurno bismo u šumi ostali do mraka, da nas 
nisu starije djevojčice potjerale kući. 

— Hajde, požurite se, govorila nam je susjedova Ankica, da 
stignemo kući na objed. Poslije podne ići ćemo još jedamput. 

Poslušali smo je. Uprtili smo svoja bremešca na glave i 
pošli jedan za drugim kući. 

Upravo smo izlazili na glavnu prosjeku, kad je Dorica, koja 
je bila odmah iza mene, strašno vrisnula. Dok sam se ja ogledao, 
bacila je već breme i pobjegla natrag. 

— Šta je? Šta vičeš? — pitali smo je svi u čudu. 

Zmija! Velika zmija na stazi, počela je objašnjavati dje¬ 
vojčicama, koje su bile iza nje. 

Svi smo odmah skinuli svoja bremena. Štefek je iz jednoga 
izvukao dugačak i čvrst kolac. Zmija je još uvijek ležala na stazi, 
savita u klupko, sunčajući se. Ja sam prešao preko nje, a da je se 
nisam ni dotakao. 

Prvi je udarac bio žestok, ali je zmiju samo razdražio. Razvi¬ 
la se teška borba između nje i Štefeka. Svi smo je iz daljine sa 
strahom gledali. Zmija je, uzmičući prema grmu navaljivala na 
Stefeka, a on je nemilosrdno udarao nastojeći, da joj razbije glavu. 

Napokon mu je to i uspjelo. Izvukao je mrtvu zmiju na pro¬ 
sjeku. Svi smo je u čudu gledali. Bila je dugačka otprilike metar 
i pol. Nije bila otrovnica, ali mi to nismo znali, pa smo je se ipak 
i mrtve bojali. 

— Da si samo malo bliže zakoračio, ne bi te više bilo živa 
među nama, plašile su me sestre. 

Stajao sam podaleko od zmije gledajući njezinu razmrcva- 
renu glavu. U prvi čas nisam se jako uplašio, ali me je sada sve 
više spopadao strah. 

Podigao sam svoje breme i uputio se kući, da je ne gledam. 
Za mnom su pošli i ostali drvari. 

Borba sa zmijom dosta nas je zadržala, pa smo se morali još' 
više žuneti kući. Kod kuće je začudo bilo sve tiho. Nigdje ni žive 
duše. Pobacali smo bremena na drvljanik, i dok su ih sestre raz- 
vezivale, ja sam pošao u kuću. Htio sam već uhvatiti za kvaku, kad 
se na vratima pojavio otac sa susjedom Katom. Bili su iznenađeni 
i smeteni, kad su me opazili pred vratima. 

— Šta tu radiš? ... Je li već dugo, što si se vratio? — počeo 
se raspitivati otac. 

— Došli smo malo prije, odgovorio sam mu ne shvaćajući, 
zašto me tako čudno pita. 

-— A gdje su ti sestre? 

•— Evo ih, svi smo tu. 

Sestre su se upravo skupile oko nas. 

— Što ih toliko ispitujete? — umiješala se susjeda u razgo¬ 
vor. Pustite ih unutra, neka vide svog malog bracu! 

— Bracu? .. . 

Sestre su bez pitanja uletjele u sobu. Pošao sam za njima. 
Majka je bila u postelji, a pokraj nje u zipci, koja je sve nas re¬ 
dom odnjihala, ležao je mali braco. Zapravo, u prvi čas nisam ni¬ 
šta vidio, jer su se sestre natiskale oko zipke. Tek kasnije sam mo¬ 
gao razabrati jastučić i u njemu malenu, sitnu glavicu. 

Dakle sam dobio bracu, koga sam toliko želio! 

Nisam sve to sebi tako predstavljao. 

Sestre su se počele gurati, htjele su da bracu uzmu na ruke, 
što nikako nisu smjele. Stoga nas je otac potjerao na dvorište. 

— Vidjeli ste, a sad hajde svaki za svojim poslom. 

Skupismo se svi na drvljaniku. Sestre su se stale dogovarati, 
kako će maloga bracu ljuljati, previjati, hraniti. Na mene se uopće- 
nisu osvrtale, kao da me i nema. 

Ništa zato, što me one toliko podcjenjuju. Kad braco odra¬ 
ste, ja ću se s njime igrati i naganjati. 

Razumije se, spavat ćemo zajedno u našem krevetiću. 

0 piscu om 

Ova će knjižica pred mnoge od naših čitalaca iznijeti po prvi 
puta ime pripovjedača, koji je dosad ostao nepoznat širim - čitala¬ 
čkim krugovima. Čovjeku, koji nema volje ni dara za to da se gu¬ 
ra naprijed, nije lako stvoriti sebi književno ime. To je baš slučaj 
g. Josipa Vrane, koji je dosad .napisao i zasnovao više pripovjeda¬ 
čkih radova, ali nije s njima mogao prodrijeti u naše izdavačke 
krugove. Predmet svojih izrađenih ili zasnovanih pripovijetki bi¬ 
rao je g. Vrana-prema svome unutarnjem ili vanjskom doživljava¬ 
nju, prema krupnim pitanjima, koja je neminovno preda nj donosio 
■ život, a ta se pitanja često kod nas i kod čitalaca, pa po tom i kod 
izdavača, smatraju »osjetljivim«, »preteškim« ili »presmionim«, pa 
su tako osuđena da ostanu u piščevu peru ili, u najboljem slučaju, 
neizdana u njegovoj ladici. Tako se dešavalo i drugom jednom na¬ 
šem pripovjedaču, koji je duhovno srodan s piscem ove pripovijet- 
ke, g. Antunu Matasoviću, koji bi bio možda jedan od naših naj¬ 
plodnijih pripovjedača, da se tako često nije preda nj ispriječila sa¬ 
blast sumnjičavog omalovažavanja, »mogućih« sablazni kod »do¬ 
bronamjernih« čitalaca, i sličnih pojava, koje mogu zauzdati snagu 
i najsrčanijem pregaocu. Jer kod stvaranja književnog djela nije 
dosta da se pisac odluči na to da ga napiše, nego ga mora napisati 
s pouzdanjem i s veseljem, gledajući u duhu brojne čitaoce, koje će 
njegovo djelo obradovati, kojima će dati pobude i snage za život, 
i koji će, našavši u doživljajima djela sami sebe, duboko odahnuti, 
jer će ujedno naći put u život, koji su dugo i s mukom tražili. Jer 
stvaralačko djelo pisca nije plod neke samovolje ili slobodno razi¬ 
grane mašte, nego piščeva ispovijest, život gledan kroz svoju vla¬ 
stitu dušu, kroz njezine radosti i žalosti, kroz njezina nadanja i ra¬ 
zočaranja. 

Slučaj je, a ipak i nije slučaj, da su se oba pisca, koje smo spo¬ 
menuli, ipak sastala u kratku vremenskom razmaku. Iste godine, 

kada konačno izlazi (u izdanju Društva sv. Jeronima) Matasovićev 
seljački roman »Bartol i Bara«, koji je u stvari prvi iz suvislog ni¬ 
za romana, koji obrađuju život jedne skupine ljudi, izlazi evo i 
Vranin mali roman »Gradimo novu kuću«, također iz seljačkog 
života. Samo što je onaj prvi pisan kao prikaz nastajanja i stvara¬ 
nja jedne porodice te se osjeća, da će iza toga još slijediti dalji pri¬ 
kaz sudbine tih lica, a ovaj ovdje pisan je u obliku uspomena iz 
djetinjstva, zbiva se dakle u zatvorenom svijetu jedne čovječje 
dobi, koja ima svoje određene granice i svoje naročite poglede. 
Premda je ova pripovijetka pisana mirno, jednostavno kao što je 
jednostavno ono što se u njoj zbiva, čitaocima ne će izbjeći, kako 
baš ti pogledi djeteta na krupna zbivanja života daju stvarima i 
pojavama poseban čar, kome se nitko ne može oteti. Pišući svoju 
pripovijest bez naročite kićenosti, stvarno i upravo trijezno kako o- 
bično gledaju svijet seljaci, pisac je ipak potpuno uronio u taj ča¬ 
robni svijet djetinjstva, bez priča o vilama i vukodlacima, bez ču¬ 
desa i maštanja, ali onom neposrednošću i istinitošću, kojom se ži¬ 
vot ukazuje duši, koja se za nj tek rađa, te ne pozna njegovih sple¬ 
taka i navika, ali baš zato umije kadgod zaviriti i duboko ispod 
površine. 

Unatoč tome, što je pisac dosada mogao objaviti tek manje 
pripovijetke, a od većih svojih djela samo pojedina poglavlja, već 
sam naslov ovog malog romana, »Grad.imo novu kuću«, odaje vedri 
i ljupki optimizam, koji mora osvojiti čitaoce. Tu se g. Vrana sa¬ 
staje s drugim jednim srodnim pripovjedačem, g. Velimirom De- 
želićem sinom, koji je, također nedavno (u izdanjima Društva sv. 
Jeronima), iznio pripovijest slične građe, prikazujući »Sitnu sreću« 
gradskog radnika, koji sa svojom mladom ženom gradi sebi kuću 
na periferiji. Čitalac, koji pročita oba djela, vidjet će na prvi pogled 
njihovu osnovnu razliku; nema ni govora o tom, da bi jedan bio 
pod dojmom drugoga, jer je prikaz života posve različit, a osim 
toga, obje su pripovijetke ne samo iz različite okoline, nego i ra¬ 
đene po različitim živim »predlošcima« — one stoga i djeluju kao 
vlastiti doživljaj čitaočev. Njihova smirena vedrina i životna radost 
dolazi možda baš otud, što su oba, odnosno upravo sva tri pisca, i 
Matasović i Deželić i Vrana, morali toliko toga pregorjeti i podni¬ 
jeti, da se sva bol zatomljenog stvaranja i snažnog htijenja slegla 
i prekalila na dno duše, i otud potekla bistrim izvorom i stvarala¬ 
čkog i životnog zanosa. A ne treba ni kazati da je najdublje vrelo 
toga istinskog optimizma u tom, što su sva trojica katolici, vjerni¬ 
ci, katolički pisci: iako baš u tim svojim djelima ne ističu svoga 

vjerovanja niti se s njim razmeću, ono im je proželo sliku svijeta , 
kaošto ljudi tih njihovih djela žive jednostavno u Bogu i po njego¬ 
vim zapovijedima ili hoće da žive po njima a da o tom i ne tre¬ 
baju raspravljati. Ali danas, kada se u ime »suvremene stvarnosti« 
književnost puši od kletava i bogumrskih prljavština, mnogo će sr¬ 
ce u djelima kao što je ovo osjetiti, kako mu se tu ukazuje prava 
slika životne istine, raspršujući dim tamnjo,na, kojim zalutali bogo- 
hulci kade sami sebi, ili magla njihovih pomućenih i nejasnih mi¬ 
sli o svijetu i čovjeku. 

G. Josip Vrana, koji će 24. narednog veljače navršiti trideset 
i sedam godina života, znatno je mlađi od spomenute dvojice svojih 
drugova. Njegova pripovijetka o »gradnji nove kuće« svjedoči o li¬ 
jepom dozrijevanju njegova talenta, koji ovdje postaje posve svoj 
i dobiva snažnu izrazitost. Pisac je još kao gimnazijalac izdavao li- 
tografiran listić »Vrelo«, u tadanjem Nadbiskupskom konviktu u 
Zagrebu. Kao đak nastavio je suradnjom u »Luči«, a iza toga obja¬ 
vio je u »Hrvatskoj Prosvjeti« 1926. pripovijest »Bez naslova«, go¬ 
dine 1927. »U zoru novog dana«, 1936. »Viđenje Ive Pogledića«, dok 
je »Lijepa garderobijerka« (1937.) poglavlje iz pripovijesti »Ve¬ 
lika ljubav«, s uspomenama s piščeva studija u Pragu, a »Krva¬ 
vi Uskrs« (1938.) veća je pripovijest iz predratne Hrvatske, iz koje 
su u »Hrvatskoj Prosvjeti« štampana dva poglavlja. »Vatra je do- 
gorjela« (1939.) opet je novela manjeg opsega. Kako se vidi, plodna 
djelatnost, kojoj bi ovo izdanje imalo prokrčiti put u svijet. 
A to ona u potpunoj mjeri i zaslužuje. 

Ljubomir Maraković 

